Умумжаҳон ёшлар ассоциацияси Британиядаги мувофиқлаштирувчиси ўзбекистонлик ёшларни карантин тартибига амал қилишга чақирди » Арнасой тумани ҳокимлиги расмий сайти\nАрнасой тумани ҳокимлиги » Янгиликлар » Умумжаҳон ёшлар ассоциацияси Британиядаги мувофиқлаштирувчиси ўзбекистонлик ёшларни карантин тартибига амал қилишга чақирди\nУмумжаҳон ёшлар ассоциацияси Британиядаги мувофиқлаштирувчиси ўзбекистонлик ёшларни карантин тартибига амал қилишга чақирди\nЛОНДОН, 7 апрель. /"Дунё" АА/. Ўзбекистон ёшлари умумжаҳон ассоциациясининг Буюк Британиядаги мувофиқлаштирувчиси, Ҳуқуқшунослик университети 2 босқич талабаси, ўзбекистонлик Садрижаҳон Ҳасанов ушбу мамлакатда коронавирус пандемияси билан боғлиқ вазият ва у ерда таҳсил олаётган ватандошларимизга кўрсатилаётган эътибор ҳақида “Дунё” АА мухбирига интервью берди.\n– Бугунги кунда Ер юзида коронавирус кириб бормаган мамлакат деярли қолмади. Aйниқса, Европа мамлакатлари, шу жумладан Буюк Британия ҳам вирус гирдобида қолмоқда.\nБританияда карантин бошланганига салкам икки ҳафта бўлди. Бу давр мобайнида мамлакатда барча оммавий йиғинлар тўхтатилиб, инсонлар уйдан чиқмасликка ҳаракат қилмоқда. Одамлар бундай вазиятда сабр билан, ваҳимага тушмасдан шахсий гигиена қоидаларига қатъий риоя қилишга ҳаракат қилмоқда. Хусусан, Британиядаги олий ўқув юртларида таълим олаётган ўзбекистонлик ёшлар ҳам мамлакатда жорий этилган карантин тартибларига оғишмай риоя қиляпти.\nШу ўринда мамлакатимизнинг Лондондаги элчихона ходимларининг бизга кўрсатаётган ғамхўрлиги учун миннатдорлик билдирмоқчиман. Улар ҳолимиздан доим хабардор, зарур маслаҳат ва ёрдамларини аяшмаяпти. Ўз навбатида, ўзбекистонлик талабалар ҳам бирдамликда ўзаро алоқада бўлиб турибди ва бир-бирига кўмак кўрсатмоқда.\nБритания ҳукумати коронавирус инқирози даврида талабаларни қўллаб-қувватлаш мақсадида эса турар-жой учун тўланадиган ижара пулларини 3 ойгача кечиктиришга рухсат берди.\nПандемия билан боғлиқ вазият сабаб университетлар ёпилган. Аммо дарслар онлайн тарзда давом эттирилмоқда. Маърузалар видео шаклида тақдим этилгани боис уларни қайта-қайта кўриш ва фанни янада пухта ўзлаштириш имконияти яратилган. Талабалар шу кунларда онлайн имтиҳонларга тайёргарлик кўрмоқда.\nҚайд этиш даркор, Ўзбекистонда Президентимиз саъй-ҳаракатлари билан вирусга қарши қатор чоралар кўрилмоқда. Ўзбекистонлик тенгдошларимга эса карантин қоидаларига қатъий риоя қилишларини, бўш вақтдан унумли фойдаланишларини сўраб қоламан. Шу билан эпидемия шароитида давлатимиз, халқимиз ва яқинларимизга ёрдам кўрсатган бўламиз.\nҲокимнинг халққа мурожаати\nМиллатлараро тотувлик ва диний бағрикенглик бизнинг миллатга хосдир


АҚШ Давлат Департаменти мулозими Элис Уэллс хоним “Эзгулик” фаоллари билан учрашди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n21:35 - АҚШ Давлат Департаменти мулозими Элис Уэллс хоним “Эзгулик” фаоллари билан учрашди\nБугун Тошкентдаги АҚШ элчихонасида АҚШ Давлат Котиби ёрдамчисининг биринчи ўринбосари, Давлат Департаментининг Жанубий ва Марказий Осиё бўлими раҳбари Элис Уэллс хоним ҳамда Давлат Демартаментининг Ўзбекистон бўлими раҳбари Тэд Хо Тошкентда фуқаролик жамият вакиллари, тўғрироғи, Ўзбекистон Инсон Ҳуқуқлари “Эзгулик” Жамияти фаоллари билан учрашди. Мамлакатга президент Шавкат Мирзиё томонидан эълон қилинган ислоҳотларнинг амалга оширилиши жараёнидаги прогрессни кузатиш учун келган мулозим ҳуқуқ фаоллари орқали ҳали фундаментал ислоҳотлар, сиёсий афзалликларга қўл урилмаганини эшитди.\nХусусан, Васила Иноятга кўра, Шавкат Мирзиё томонидан бошланган ислоҳотлар четдан қанчалик жозибали кўринмасин, у мамлакатда токи сиёсий ҳуқуқлар таъминланиб, демократик мухолифатга йўл берилмагунча кам аҳамиятга эгадир. Ҳуқуқ ҳимоячилари америкалик дипломатни Ўзбекистон ҳукумати билан музокараларда айнан ана шу йўналишдан боришга чақирди.\nМаълумот учун айтиш лозимки, Элис Уэллс Ўзбекистон Ташқи ишлар вазири Абдулазиз Комил, Ўзбекистон Олий Мажлиси Сенати раисининг биринчи ўринбосари Содиқ Сафо ва Ўзбекистон Президентининг Афғонистон бўйича махсус вакили Исматилла Эргаш билан ҳам учрашган. Унинг президент Шавкат Мирзиё билан учрашуви ҳақида гап йўқ.\nМинг афсуски, Элис Уэллс хонимнинг “Эзгулик” фаоллари билан учрашувида расм олинмабди.


ЎзЛиДеП: 2017 йилда 325 минг киши алоҳида уй-жой ва хонадонларга эга бўлади\n16:50 / 03.11.2016\nТадбиркорлар ва ишбилармонлар ҳаракати – Ўзбекистон Либерал-демократик партиясидан Ўзбекистон Республикаси Президентлигига номзод Шавкат Мирзиёевнинг сайловолди дастурида ижтимоий соҳани ривожлантириш борасидаги «Ислоҳот – ислоҳот учун эмас, аввало инсон учун» тамойилини изчиллик билан ҳаётга татбиқ этиш устувор вазифа деб белгиланган.\nСайловолди дастурида қишлоқ аҳолисининг эҳтиёж ва талабларини ҳисобга олиб, қишлоқ жойларда янгиланган намунавий лойиҳалар бўйича арзон уй-жойлар қуриш дастури қабул қилинди. Унга биноан, 2017 йилда эҳтиёжманд оилалар учун бошланғич тўлов ҳажми икки баробар камайтирилиб, тўрт хил янги намунадаги, қулай ва арзон, бир ва икки қаватли 15 мингта замонавий уй-жой барпо этиш мўлжалланмоқда.\nБундан ташқари, 2017–2020 йилларда шаҳар жойларда 945та кўп қаватли уйлар қуриш дастури лойиҳаси ишлаб чиқилмоқда. Дастурга кўра, Тошкент шаҳри, Қорақалпоғистон Республикаси ва вилоятлар марказларида ҳамда йирик шаҳарларда 50 мингга яқин уй-жойга муҳтож оилалар учун 5, 7 ва 9 қаватли арзон уйлар қурилади. Агар ҳар бир ўртача оила тўрт-беш кишидан иборатлиги инобатга олинса, қишлоқ жойларда 2017 йилда 75 минг, шаҳарларда яқин тўрт йил ичида 250 мингга яқин киши алоҳида уй-жой ва хонадонларга эга бўлади.\nКўп қаватли уйлар қуриш дастурининг яна бир эътиборли жиҳати шундаки, бу уйлар имтиёзли ипотека кредитлари асосида берилади, бунинг устига бошланғич тўлов ҳажми икки баробар камайтирилади. Энг муҳими, ушбу қўп қаватли уйлар қурилишида ҳар бир ҳудуднинг ўзига хос шарт-шароитларига алоҳида эътибор қаратилади. Хусусан, Термиз шаҳрида 7 қаватли уйлар қурилса, Гулистонда 5 қаватли уйлар барпо этилиши режалаштирилган.\nПартия томонидан Ўзбекистон Республикаси Президентлигига номзод сифатида кўрсатилган Шавкат Миромонович Мирзиёев сайловолди дастурида одамларни ҳаётдан рози қилиш, халқ учун муносиб турмуш шароитини яратиш асосий мақсад қилиб қўйилган.\nЭлим, деб, юртим, деб ёниб яшаётган, ижтимоий-сиёсий ҳаётнинг ҳар бир жабҳасида фаол иштирок этиб келаётган ҳар бир юртимиз фуқаросини президентлик сайловларида Тадбиркорлар ва ишбилармонлар ҳаракати – Ўзбекистон Либерал-демократик партияси номзоди Шавкат Миромонович Мирзиёевга овоз беришга чақирамиз.\nЭгаси бўлмаган хонадонни 11,5 минг долларга сотиб юборган шахс ва унинг ҳамтовоқлари ушланди


ДСҚ: Машинасозлик соҳасида ишлаб чиқариш 10,6 фоизга кўпайди\n2012 йил январ-сентябр ойларида Ўзбекистондаги машинасозлик корхоналарида ишлаб чиқариш ўтган йил шу даврига нисбатан 10,6 фоизга кўпайиб, 6 триллион 88 миллиард сўмни ташкил қилди.\nБуни Давлат статистика қўмитасига асосланиб маҳаллий ахборот агентликлари хабар қилди.\nРасмий маълумотларга кўра, жорий йил тўққиз ойи давомида Ўзбекистонда 178 мингта енгил автомобил ишлаб чиқарилган. Бу 2011 йил шу даврига нисбатан 6,2 фоизга кўп.\nШунингдек, жорий йил январ-сентябр ойларида юк машиналари ишлаб чиқариш 57,9 фоизга, лифт йиғиш 56,3 фоизга, аккумулятор ишлаб чиқариш 4,4 фоизга кўпайган.


Материалы за Февраль 2019 года » Navoiy viloyati Jismoniy tarbiya va sport boshqarmasi\nASOSIY » Материалы за Февраль 2019 года\nMuallif: admin 23 февраль, ko'rildi 26, JAHON YANGILIKLARI\nСўнгги икки мавсумдан буён ижара асосида “Бавария” сафида тўп суриб келаётган “Реал” ярим ҳимоячиси Хамес Родригес ўзининг келажак фаолияти борасида бир қарорга келди. AS нашри тарқатган хабарга кўра 27 ёшли колумбиялик футболчи мавсум якунлангач “Бавария”дан кетмоқчи ва яна “Реал”га қайтишни режалаштирмоқда. Бунинг учун у тез орада ҳар иккала клуб раҳбарияти билан учрашиб, ушбу масалани муҳокама қилмоқчи. Эслатиб ўтамиз, “Бавария”да Хамесни 42 млн евро эвазига сотиб олиш ҳуқуқи мавжуд. Маълумот учун, Хамес Родригес жорий мавсум 18та ўйинда майдонга тушди ва ўз ҳисобига 3та гол ҳамда 4та голли...\nАнна Блинкова бош соврин учун асосий давогарга айланди\nMuallif: admin 23 февраль, ko'rildi 31, JAHON YANGILIKLARI\nРоссиялик теннисчи Анна Блинкова Будапешт шаҳрида ўтаётган турнирнинг чорак финал босқичига муваффақиятли ўтди. Анна мусобақанинг иккинчи даврасида чехиялик Маркета Вондроушовани уч сетда, 6:7, 6:3, 3:6 ҳисобида таслим қилди. Энди "Hungarian Ladies Open" мусобақасининг ярим финалига чиқиш учун руминиялик Ирина-Камелия Бегуга қарши кортга чиқади. Манба www.sports.uz сайтидан олинди...\nЛондоннинг "Арсенал" клуби "Рома" спорт директори Рамон Мончини ўз сафида кўрмоқчи. Football-Italia нашри тарқатган хабарга кўра “канонирлар” 50 ёшли функционернинг трансфери учун римликларга 1 млн евро тўлашга тайёр. Таъкидлаш керакки, Мончининг “Рома” билан амалдаги шартномаси 2020 йилда ўз ниҳоясига етади. Эслатиб ўтамиз, Мончи “Арсенал” бош мураббийи Унаи Эмери билан “Севилья”да бир неча йил бирга муваффақиятли фаолият олиб борган. Манба www.sports.uz сайтидан олинди ...\nMuallif: admin 23 февраль, ko'rildi 28, JAHON YANGILIKLARI\nМадриднинг "Атлетико" клуби ярим ҳимоячиси Сауль Ньигес “Барселона”нинг қизиқишлар доирасига кириб қолди. AS нашри тарқатган хабарга кўра каталонияликлар 24 ёшли испаниялик футболчини ёзги трансферлар даврида сотиб олишмоқчи ва бунинг учун “матрасчилар”га 110 млн евро таклиф қилишга тайёр. Эслатиб ўтамиз, бундан аввалроқ Саулга "Бавария" ва "Манчестер Сити" клубларидан ҳам қизиқишлар борлиги ҳақида хабарлар тарқалган эди. Манба www.sports.uz сайтидан олинди...\nMuallif: admin 23 февраль, ko'rildi 27, JAHON YANGILIKLARI\n"Барселона" клуби бош мураббийи Эрнесто Вальверде бугун Ла Лиганинг 25-тури доирасидан ўрин олган "Севилья"га қарши баҳс олдидан ўз фикрларини билдириб ўтди. “Олдимизда жуда кучли рақиб турибди. Улар ўз майдонида яхши ўйнашади. Бу ўйин биз учун жуда муҳим. Олдинда биз ўйлашимиз керак бўлган бир қатор ўйинлар бор. Аммо, бундан олдин “Севилья”ни мағлуб этишимиз керак”, -дейди Вальверде. Эслатиб ўтамиз, "Севилья" - "Барселона" учрашуви бугун Тошкент вақти билан соат 20:15да бошланади. Манба ww.sports.uz сайтидан олинди...


АҚШ фуқаролар телефонларини тинглашни тўхтатади » Ўзбекистон янгиликлари – Zamin.uz\n07:16 Тил  Ўзбекча\n28-11-2015 | 10:30\nZAMIN.UZ / Дунё / 28 Ноябр 2015 года539\nАҚШ фуқаролар телефонларини тинглашни тўхтатади\nАҚШ Миллий хавфсизлик агентлиги мамлакат фуқароларининг телефон суҳбатлари ҳақида ахборот йиғиш бўйича дастур ишини тўхтатади, дея хабар бермоқда «Лига.Новости» Reuters’га таяниб. Дастурнинг амал қилиши 28 ноябрь куни 23:00 (Тошкент вақти билан 29 ноябрь куни 9:59)да тугайди. Унинг ўрнига янги, қисқартирилган дастур ишга туширилади. Тўпланган маълумотларнинг барчаси 2016 йил 29 февралгача сақланади. Баъзи республикачилар Париждаги терактлар ва терроризм таҳдидини рўкач қилиб, ахборотни 2017 йилгача сақлашни талаб қилмоқда. Бироқ, нашр таъкидлашича, президентлик сайловлари арафасида кимдир янги кузатув чораларини қўллашга журъат этиши амри маҳол. Манба: Daryo.uz\nЎқишни тавсия қиламиз Песков: Эрдўғон Су-24 қулаганидан сўнг Путинга қўнғироқ қилди, суҳбат амалга ошмади\nЯнги Зеландияда 7 йўловчиси бўлган вертолёт ҳалокатга учради\nЖанубий Корея ва КХДР келаси ҳафта музокараларни қайта бошлайди


Суд-тиббий экспертизаси томонидан Гулнора Каримовада сурункали касалликлар борлиги аниқланган — Sof.uz\n17.07 19:01 55 Тиббиёт\nГулнора Каримова 2017 йил декабрь ойида Соғлиқни сақлаш вазирлиги суд-тиббий экспертизасидан ўтказилганда унда маълум бир сурункали касалликлар аниқланган. Бу ҳақда 17 июль куни ИИВ ҳузуридаги Жазони ижро этиш бош бошқармаси (ЖИЭББ) вакиллари журналистлар билан бўлиб ўтган очиқ мулоқотда маълум қилди, дея хабар бермоқда «Дарё».\nАввлароқ, Гулнора Каримованинг манфаатларини ҳимоя қилаётган швейцариялик юрист Грегуар Манжа Швейцария Гулнора Каримованинг соғлиғига боғлиқ муаммолар сабаб 555 миллион долларни Ўзбекистонга қайтариш жараёнларини тўхтатиб қўйганини маълум қилган эди.\nШундан сўнг, Ўзбекистон Адлия вазирлиги ижтимоий тармоқларда тарқалган турли хабарлар юзасидан Гулнора Каримова сақланаётган аёллар колониясида ўрганиш ўтказган. Ўрганиш жараёнида Гулнора Каримовага жисмоний, психологик ёки руҳий босим ўтказиш ҳолатлари кузатилмагани қад этилган. Ушбу даврда Гулнора Каримова саломатлиги ҳисобга олинган ҳолда бирор марта ҳам меҳнат фаолиятига жалб қилинмаган, буни маҳкумалар ҳам, колония маъмурияти ҳам тасдиқлаган.\n«Жазони ижро этиш муассасига келиб тушган ҳар бир шахс тиббий кўрикдан ўтказилади. Қон таҳлили натижалари ва бошқа турдаги тиббий кўриклар амалга оширилади. Маҳкума Гулнора Каримова ҳам шу каби текширувлардан ўтган. Каримова 2017 йил декабрь ойида Соғлиқни сақлаш вазирлиги суд-тиббий экспертизасидан ўтказилганда унда маълум бир сурункали касалликлар аниқланган. У 2019 йил 14 мартда 21-сонли жазони ижро этиш муассасига келиб тушганда ҳам тиббий кўрикдан ўтказилган. Гулнора Каримовада мавжуд бўлган сурункали касалликлар зўрайиб кетмаслиги учун бир қанча мутахассислар жалб қилинган. Жумладан, тиббий текширув жараёнларида эндокринолог, гастроэнтеролог каби 10 дан ортиқ шифокорлар ёрдамидан фойдаланилган. Бу шифокорлар бевосита Жазони ижро этиш бош бошқармасидаги маҳкумларга мўлжалланган мутахассис шифокорлар ҳамда Соғлиқни сақлаш вазирлиги етакчи мутахассис шифокорларидир. Ҳозирда Каримованинг саломатлиги қониқарли», — деди Баҳодир Юсупов.\nМаълмуот учун, Жиноят ишлари бўйича Тошкент вилояти судининг 2017 йил 18 декабрдаги ҳукми билан 1972 йилда туғилган Каримова Гулнора Исламовнага 10 йил озодликдан маҳрум қилиш жазоси тайинланган.\nГулнора Каримова жазони ўташ тартиби ва шартларини қасддан бузганлиги сабабли жиноят-ижроия қонунчилигига мувофиқ, Ўзбекистон ИИВ Жазони ижро этиш бош бошқармаси ҳузуридаги Пробация хизматининг тақдимномасига асосан, 2019 йил 5 мартда жиноят ишлари бўйича Яшнобод тумани суди томонидан унга нисбатан тайинланган жазонинг ўталмай қолган муддати озодликдан маҳрум қилиш жазоси билан алмаштирилиб, умумий тартибли колонияда ўташи белгиланган.\n5.12 11:48 8527 Жамият\n24.07 18:59 434 Ўзбекистон\n18.07 22:50 223 Ўзбекистон


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Глюк’oZa Чеченистонда барчани либоси билан лол қолдирди (Фото)\t11:52, 28 июль 2016\tУ Грознийга бориш учун очиқ либосларидан воз кечди.\n“Мен севимли шаҳарларимдан биридаман! Салом, Чеченистон! Салом, Грозний! Ҳар гал мени гулдурос қарсаклар билан илиқ кутиб олганингиз учун раҳмат!”, – деб ёзади Глюк’oZa.\n«Либосга гап бўлиши мумкин эмас. Молодец», «Бу ер у кийинадиган ягона жой», «Кўйлагига гап йўқ. Яланғоч бўлгандан шундай кўринган афзал. Мафтункор», —Глюк’oZанинг мухлислари унга шундай таъриф беришди. Глюк’oZa ўзининг ҳаддан зиёд очиқ либослари сабабли қайнонаси ва турмуш ўртоғи билан ҳам доим зиддиятга боради.\nНаташа Королёва нима учун бувисининг дафн маросимида қатнаша олмаслигини изоҳлади\tЁши орасида катта тавофут бўлган машҳур жуфтликлар\t«Эрим мени алдади, энди унга ишонолмаяпман»\tЧиққан қиз чиғириқдан ташқарими? Ота-оналарнинг оилавий зиддиятларга аралашуви ҳақида\tКасбингиз ўзингизга муносибми?\tЭрни эр қиламан десангиз… ёхуд турмуш ўртоғингизни омадли қилиш йўллари\tОтправить


Ҳаммаси Москванинг “ўзини тутишига” боғлиқ: немислар “Шимолий оқим-2”ни тўхтатадими? - 15.04.2021, Sputnik Ўзбекистон\nТОШКЕНТ, 15 апр — Sputnik, Ксения Мельникова. АҚШ Германия билан Дональд Трамп даврида бузилган муносабатларини тиклашга қарор қилди. Пентагон раҳбари Берлинга\nТОШКЕНТ, 15 апр — Sputnik, Ксения Мельникова. АҚШ Германия билан Дональд Трамп даврида бузилган муносабатларини тиклашга қарор қилди. Пентагон раҳбари Берлинга учиб келиб у ердаги АҚШ аскаралри сонини оширишга буйруқ берди ва шу билан бирга АҚШ маъмурияти “Шимолий Оқим-2”га мутлақ қарши эканини билдирди. Унинг ташрифидан сўнг немислар лойиҳа қурилишини тўхтатишди. Америкача таъзим Германия “Шимолий Оқим-2” қурилиши борасида АҚШ фикрига қулоқ солади. Хусусан, лойиҳани қуриб битказишга мораторий киритади. Бу ҳақида Германия мудофаа вазири Аннегрет Крамп-Карренбауэр Пентагон раҳбари Ллойд Остин билан бўлиб ўтган учрашувдан сўнг маълум қилди. Бу билан АҚШ маъмурияти Байден даврида Вашингтон Берлин билан муносабатларни тиклашни исташини маълум қилди. Германия ҳам бунга тайёр эканини билдирди. Ҳозирча газ қувурининг 95% қуриб битказилган, ёки 2460 кмдан 2339 км тайёр бўлган. Лойиҳа қуриб битказилган тақдирда Германия россия газини маълум шартлар асосида сотиб олади. “Улар Москванинг ўзини тутишига боғлиқ бўлади”, - деди Крамп-Карренбауэр.Остин бўлса, АҚШ маъмурияти Болтиқ денгизи туби бўйлаб ўтказилган газ қувури қуриб битказилишига қарши эканини билдирди. Лекин шу билан бирга у ушбу лойиҳа атрофидаги тортишувлар АҚШ-Германиянинг яқин муносабатларига таъсир қилмаслигини билдирди. Крамп-Карренбауэр ва унинг Америкалик ҳамкасабаси ШО-2дан ташқари бошқа муҳим масалаларни ҳам муҳокама қилишди. Собиқ президент Дональд Трамп Германияни НАТО олдида “кўп миллиардли” қарзи борликда айблаб у ердан АҚШнинг 9,5 мингдан 12 минггача аскарларини олиб чиқишни режалаштирган эди. Янги маъмурият бўлса, ҳарбийлар сонини янада оширишни режалаштирмоқда, атиги 500 кишига бўлса ҳам. “Шимолий Оқим-2” – Трамп давридан буён Вашингтон ва Берлин муносабатларида энг асосий тўсиқ бўлиб қолмоқда. АҚШ ШО-2 Европа энергетика бозорини уларнинг таъсири остидан олиб чиқишидан ва келажакда ЕИ Россия газига қарам бўлиб қолишидан хавотирда. Газ қувури махсус иқтисодий ҳудудлар ва Германия, Дания, Россия, Финляндия ва Швеция денгиз ҳудудлари орқали ўтган. Копенгаген узоқ вақт давомида газ қувури қурилишига қарши эди, лекин кейин рози бўлди. Германия энг бошидан лойиҳани “соф иқтисодий” деб ҳисоблайди ва ундан бошқа мақсадларда фойдаланмасликка чақириб келмоқда. Лекин бошқа давлатлар бундай деб ўйламайди. Лойиҳа танқиди билан экологлар ва “яшиллар” чиқмоқда. Яқинда Deutsche Umwelthilfe (DUH) – табиатни муҳофаза қилиш ташкилоти Гамбург судида Германия Денгиз ҳаракати ва гидрография бошқармаси томонидан “Шимолий оқим-2” қурилиши учун берилган рухсатноманинг қонунийлиги устидан ариза берган эди. АҚШдан ташқари Украина ва Польша ҳам ушбу газ қувурига қарши чиқмоқда. Ушбу давлатлар Россия газини ўз ҳудуди орқали транзит қилишни ва бунинг отидан даромад олишни истайди. Чехия, Латвия, Эстония, Литва, Венгрия, Словакия, Румыния ва Хорватия – ҳам Украина ва Польшани қўллаб қувватлашмоқда, чунки улар энергетика бозорида Москва таъсири кучайиб кетишидан хавотирда.Трамп қаршилиги Дональд Трамп ШО-2 қурилишига санкциялар ёрдамида фаол қаршилик кўрсатган эди. Унинг атрофидагилар ушбу чекловлар “лойиҳа юрагига найза санчишига” ишонган эди. 2017 йилдан бошлаб Трамп доимий равишда янги ва янги санкциялар киритишда давом этди – зарба асосан лойиҳада иштирок этаётган хорижий компанияларга берилди. Дастлаб Россиянинг “мудофаа ва разведка секторлари” билан ҳамкорлик қилаётган америкалик ва европалик компанияларни жазоловчи қонун қабул қилинди. Икки йилдан сўнг АҚШда имзоланган ҳарбий бюджетда ҳам ушбу “Шимолий оқим-2”ни тўхтатиб туриш чоралари белгиланган эди. Шундан сўнг қувурла ётқизиш билан шуғулланувчи Швейцариянинг Allseas компанияси ўз кемаларини Болтиқ денгизининг қурилиш бўлаётган қисмидан олиб чиқди. Европаликларга бундай босим ёқмади, лекин улар қаршилик кўрсата олишмади. Оқ уйга Байден келиши билан у мураккаб вазият олдида қолди: Бир томондан иккала партия ҳам “Шимолий оқим-2”га қарши чиқмоқда, иккинчи томондан – янги президентга Евроиттифоқ билан бузилган муносабатларни тиклаш керак эди. Айниқса Германия билан. Феврал ойининг охирида эса, лойиҳа билан боғлиқ бўлган “Фортуна” кемаси ва унинг мулкдори "КВТ-Рус" компанияси Американинг янги санкциялар рўйхатига тушиб қолди. Бу вақтга келиб лойиҳада иштирок этаётган европанинг 18та фирмаси ҳам Вашингтон пўписалари остида ундан чиқди. Март ойида АҚШ ШО-2 иштирокчиларини янги санкциялар билан қўрқитди. Берлин узов вақт давомида Вашингтон ҳаракатларини танқид қилиб келди. У ерда кўпчиллик лойиҳа қуриб битказилишига ҳалигача ишонади. “Америкада вазият қандай бўлмасин, уларнинг барчаси Россия ва Германия орасида муносабатлар яхшиланишини, тизимли ва ишбилармон тус олишини истамайди. ШО-2 АҚШ янги маъмуриятига қарамасдан қуриб битказилади”, - деб ҳисоблайди бундестага депутати Вальдемар Гердт.Кремль, Америка томонидан киритилган чекловлар “Газпром” ишини мураккаблаштиришини тан олади. 2021 йилнинг январ ойида имзоланган меморандумда “Газпром” “вазият кескин ўзгарган тақдирда” лойиҳани тўхтатиб туриш ёки мутлақ бекор қилишни истисно қилмади. Умуман олганда, “Шимолий оқим-2” Европа иқтисоди, хусусан Германия учун ютуқли лойиҳа”, - деб айтган эди Владимир Путин бир неча баробар. Устига устак, Москва янги газ қувурлари билан бир вақта Украина транзитини сақлаб қолишни ҳам ваъда бермоқда. Бу ишда АҚШ ўз суюлтирилган газини сотиш учун ҳам рақибни сиқиб чиқараётганига Россия ишонади. Тугатиладими-йўқми?Экспертлар хулосасига кўра, газ қувури қуриб битказилади, лекин уни тўлиқ ишга туширишмайди. “ЕИда қабул қилинган янги қонунга мувофиқ бир газ етказиб берувчи транспорт инфратузилмасининг 50%дан ортиғини эгаллай олмайди” - дейди Россиянинг Халқаро ишлар бўйича кенгаши директори Андрей Кортунов. Кортунов айтишига кўра, газ қувурини ёпиб қўйиш, ёки АҚШ томонидан Германияга компенсация тўлаш каби сценарийлар ҳам мавжуд. Вашингтон Европада американинг суюлтирилган газини қабул қилувчи терминаллар қуришга инвестиция киритиши мумкин. Лекин бу тизим Байден даврида қандай ривожланши номаълум, чунки у сланец гази қазиб олишга қарши. “Америкаликлар шунчаки вақтни чўзаётган бўлиши ҳам мумкин. Меркель кетаяпти у ўз фикрини ўзгартирмайди. Кузда Германияда бўлиб ўтадиган янги сайловларда “яшиллар” вакили ғолиб чиқиши мумкин. У эса “Шимолий оқим-2”га нисбатан бутунлай бошқа муносабатда бўлиши мумкин. Ўшанда лойиҳа ўз-ўзидан йўқ бўлади”, - деб фикр юритади сиёсатчи. Россия Фанлар академиясининг Германия изланишлар маркази ходими Александр Камкин хулосасига кўра, Пентагон раҳбари ташрифи вақтида Германия ҳукуматидан АҚШ сулютирилган газини сотиб олишни талаб қилган. “ФРГ газ бозорини қисман диверсификация қилиш эвазига ШО-2ни қуриб битказишга рухсат олади. Лекин газ қувурига қарши сиёсий босим сақланиб қолади”, - деди у суҳбатда. Германия мудофаа вазири айтишига қараганда, немис ҳукумати позициясини якуний деб баҳоламаслик керак. Крамп-Карренбауэр Москвага нисбатан ўзининг кескин баёнотлари билан танилган. Ҳозир АҚШ ва ФРГ ўзаро компромиссга келиб муносабатларни яхшилашга ҳаракат қилишмоқда. Буни қандай амалга ошириш ҳозирча номаълум. ШО-2 қурилишига мораторий киритиш – муаммони ҳал қилиш муддатини ортга суриб қўяди холос.\nшимолий оқим-2, германия, ақш\nЭкспертлар хулосасига кўра, газ қувури қуриб битказилади, лекин уни тўлиқ ишга туширишмайди.\nТОШКЕНТ, 15 апр — Sputnik, Ксения Мельникова. АҚШ Германия билан Дональд Трамп даврида бузилган муносабатларини тиклашга қарор қилди. Пентагон раҳбари Берлинга учиб келиб у ердаги АҚШ аскаралри сонини оширишга буйруқ берди ва шу билан бирга АҚШ маъмурияти “Шимолий Оқим-2”га мутлақ қарши эканини билдирди. Унинг ташрифидан сўнг немислар лойиҳа қурилишини тўхтатишди.\nГермания “Шимолий Оқим-2” қурилиши борасида АҚШ фикрига қулоқ солади. Хусусан, лойиҳани қуриб битказишга мораторий киритади. Бу ҳақида Германия мудофаа вазири Аннегрет Крамп-Карренбауэр Пентагон раҳбари Ллойд Остин билан бўлиб ўтган учрашувдан сўнг маълум қилди.\nБу билан АҚШ маъмурияти Байден даврида Вашингтон Берлин билан муносабатларни тиклашни исташини маълум қилди. Германия ҳам бунга тайёр эканини билдирди.\nҲозирча газ қувурининг 95% қуриб битказилган, ёки 2460 кмдан 2339 км тайёр бўлган. Лойиҳа қуриб битказилган тақдирда Германия россия газини маълум шартлар асосида сотиб олади. “Улар Москванинг ўзини тутишига боғлиқ бўлади”, - деди Крамп-Карренбауэр.\nОстин бўлса, АҚШ маъмурияти Болтиқ денгизи туби бўйлаб ўтказилган газ қувури қуриб битказилишига қарши эканини билдирди. Лекин шу билан бирга у ушбу лойиҳа атрофидаги тортишувлар АҚШ-Германиянинг яқин муносабатларига таъсир қилмаслигини билдирди.\nКрамп-Карренбауэр ва унинг Америкалик ҳамкасабаси ШО-2дан ташқари бошқа муҳим масалаларни ҳам муҳокама қилишди. Собиқ президент Дональд Трамп Германияни НАТО олдида “кўп миллиардли” қарзи борликда айблаб у ердан АҚШнинг 9,5 мингдан 12 минггача аскарларини олиб чиқишни режалаштирган эди. Янги маъмурият бўлса, ҳарбийлар сонини янада оширишни режалаштирмоқда, атиги 500 кишига бўлса ҳам.\n“Шимолий Оқим-2” – Трамп давридан буён Вашингтон ва Берлин муносабатларида энг асосий тўсиқ бўлиб қолмоқда. АҚШ ШО-2 Европа энергетика бозорини уларнинг таъсири остидан олиб чиқишидан ва келажакда ЕИ Россия газига қарам бўлиб қолишидан хавотирда.\nГаз қувури махсус иқтисодий ҳудудлар ва Германия, Дания, Россия, Финляндия ва Швеция денгиз ҳудудлари орқали ўтган. Копенгаген узоқ вақт давомида газ қувури қурилишига қарши эди, лекин кейин рози бўлди. Германия энг бошидан лойиҳани “соф иқтисодий” деб ҳисоблайди ва ундан бошқа мақсадларда фойдаланмасликка чақириб келмоқда. Лекин бошқа давлатлар бундай деб ўйламайди. Лойиҳа танқиди билан экологлар ва “яшиллар” чиқмоқда.\nЯқинда Deutsche Umwelthilfe (DUH) – табиатни муҳофаза қилиш ташкилоти Гамбург судида Германия Денгиз ҳаракати ва гидрография бошқармаси томонидан “Шимолий оқим-2” қурилиши учун берилган рухсатноманинг қонунийлиги устидан ариза берган эди.\nАҚШдан ташқари Украина ва Польша ҳам ушбу газ қувурига қарши чиқмоқда. Ушбу давлатлар Россия газини ўз ҳудуди орқали транзит қилишни ва бунинг отидан даромад олишни истайди.\nЧехия, Латвия, Эстония, Литва, Венгрия, Словакия, Румыния ва Хорватия – ҳам Украина ва Польшани қўллаб қувватлашмоқда, чунки улар энергетика бозорида Москва таъсири кучайиб кетишидан хавотирда.\nДональд Трамп ШО-2 қурилишига санкциялар ёрдамида фаол қаршилик кўрсатган эди. Унинг атрофидагилар ушбу чекловлар “лойиҳа юрагига найза санчишига” ишонган эди. 2017 йилдан бошлаб Трамп доимий равишда янги ва янги санкциялар киритишда давом этди – зарба асосан лойиҳада иштирок этаётган хорижий компанияларга берилди.\nДастлаб Россиянинг “мудофаа ва разведка секторлари” билан ҳамкорлик қилаётган америкалик ва европалик компанияларни жазоловчи қонун қабул қилинди. Икки йилдан сўнг АҚШда имзоланган ҳарбий бюджетда ҳам ушбу “Шимолий оқим-2”ни тўхтатиб туриш чоралари белгиланган эди. Шундан сўнг қувурла ётқизиш билан шуғулланувчи Швейцариянинг Allseas компанияси ўз кемаларини Болтиқ денгизининг қурилиш бўлаётган қисмидан олиб чиқди.\n9 Декабр 2020, 10:45\nЕвропаликларга бундай босим ёқмади, лекин улар қаршилик кўрсата олишмади.\nОқ уйга Байден келиши билан у мураккаб вазият олдида қолди: Бир томондан иккала партия ҳам “Шимолий оқим-2”га қарши чиқмоқда, иккинчи томондан – янги президентга Евроиттифоқ билан бузилган муносабатларни тиклаш керак эди. Айниқса Германия билан.\nФеврал ойининг охирида эса, лойиҳа билан боғлиқ бўлган “Фортуна” кемаси ва унинг мулкдори "КВТ-Рус" компанияси Американинг янги санкциялар рўйхатига тушиб қолди. Бу вақтга келиб лойиҳада иштирок этаётган европанинг 18та фирмаси ҳам Вашингтон пўписалари остида ундан чиқди. Март ойида АҚШ ШО-2 иштирокчиларини янги санкциялар билан қўрқитди.\nБерлин узов вақт давомида Вашингтон ҳаракатларини танқид қилиб келди. У ерда кўпчиллик лойиҳа қуриб битказилишига ҳалигача ишонади. “Америкада вазият қандай бўлмасин, уларнинг барчаси Россия ва Германия орасида муносабатлар яхшиланишини, тизимли ва ишбилармон тус олишини истамайди. ШО-2 АҚШ янги маъмуриятига қарамасдан қуриб битказилади”, - деб ҳисоблайди бундестага депутати Вальдемар Гердт.\nКремль, Америка томонидан киритилган чекловлар “Газпром” ишини мураккаблаштиришини тан олади. 2021 йилнинг январ ойида имзоланган меморандумда “Газпром” “вазият кескин ўзгарган тақдирда” лойиҳани тўхтатиб туриш ёки мутлақ бекор қилишни истисно қилмади.\nУмуман олганда, “Шимолий оқим-2” Европа иқтисоди, хусусан Германия учун ютуқли лойиҳа”, - деб айтган эди Владимир Путин бир неча баробар. Устига устак, Москва янги газ қувурлари билан бир вақта Украина транзитини сақлаб қолишни ҳам ваъда бермоқда. Бу ишда АҚШ ўз суюлтирилган газини сотиш учун ҳам рақибни сиқиб чиқараётганига Россия ишонади.\n“ЕИда қабул қилинган янги қонунга мувофиқ бир газ етказиб берувчи транспорт инфратузилмасининг 50%дан ортиғини эгаллай олмайди” - дейди Россиянинг Халқаро ишлар бўйича кенгаши директори Андрей Кортунов.\nКортунов айтишига кўра, газ қувурини ёпиб қўйиш, ёки АҚШ томонидан Германияга компенсация тўлаш каби сценарийлар ҳам мавжуд. Вашингтон Европада американинг суюлтирилган газини қабул қилувчи терминаллар қуришга инвестиция киритиши мумкин. Лекин бу тизим Байден даврида қандай ривожланши номаълум, чунки у сланец гази қазиб олишга қарши.\n8 Декабр 2020, 17:44\n“Америкаликлар шунчаки вақтни чўзаётган бўлиши ҳам мумкин. Меркель кетаяпти у ўз фикрини ўзгартирмайди. Кузда Германияда бўлиб ўтадиган янги сайловларда “яшиллар” вакили ғолиб чиқиши мумкин. У эса “Шимолий оқим-2”га нисбатан бутунлай бошқа муносабатда бўлиши мумкин. Ўшанда лойиҳа ўз-ўзидан йўқ бўлади”, - деб фикр юритади сиёсатчи.\nРоссия Фанлар академиясининг Германия изланишлар маркази ходими Александр Камкин хулосасига кўра, Пентагон раҳбари ташрифи вақтида Германия ҳукуматидан АҚШ сулютирилган газини сотиб олишни талаб қилган.\n“ФРГ газ бозорини қисман диверсификация қилиш эвазига ШО-2ни қуриб битказишга рухсат олади. Лекин газ қувурига қарши сиёсий босим сақланиб қолади”, - деди у суҳбатда.\nГермания мудофаа вазири айтишига қараганда, немис ҳукумати позициясини якуний деб баҳоламаслик керак. Крамп-Карренбауэр Москвага нисбатан ўзининг кескин баёнотлари билан танилган. Ҳозир АҚШ ва ФРГ ўзаро компромиссга келиб муносабатларни яхшилашга ҳаракат қилишмоқда. Буни қандай амалга ошириш ҳозирча номаълум. ШО-2 қурилишига мораторий киритиш – муаммони ҳал қилиш муддатини ортга суриб қўяди холос.


BOSH SAHIFA\tЯнгиликлар\tЎзбекистон янгиликлари\tДунё янгиликлари\tМақолалар\tЖУМА МАВЪИЗАЛАРИ\tИБРАТЛИ ҲИКОЯЛАР\tИБРАТЛИ ҲИКОЯЛАР\tФотолавҳалар\tМедиа\tВИДЕОЛАВҲАЛАР\tМАЪРУЗАЛАР\tАУДИО\tMenu\tBOSH SAHIFA Янгиликлар\tЎзбекистон янгиликлари Дунё янгиликлари Мақолалар\tЖУМА МАВЪИЗАЛАРИ ИБРАТЛИ ҲИКОЯЛАР ИБРАТЛИ ҲИКОЯЛАР Фотолавҳалар Медиа\tВИДЕОЛАВҲАЛАР МАЪРУЗАЛАР АУДИО Кун мавзуси\nПайғамбаримизнинг саҳобаларни тарбиялашдаги услублари\tmuslim.uz\n- Дек 04, 2016\tШрифт ўлчами\nИнсоннинг зиммасида ўз биродарига нисбаттан бажариши лозим бўлган бир неча масъулиятлари бор. Бу масъулиятни ҳамма ҳам ҳис қилиб бажаравермайди. Инсоннинг буюклиги ва азизлиги ўз биродари олдидаги масъулиятини бажариши билан белгиланади. Расулуллоҳ соллаллоҳу алайҳи васаллам ўзларининг муборак ҳадисларида: «Аллоҳ наздида дўстларнинг энг яхшиси, ўз дўстига яхшилик қиладиганидир», деб марҳамат қилганлар. (Имом Аҳмад ривояти) Ўз дўсти ва ён атрофидаги биродарларининг ҳаққини тўла тўкис адо қилган инсон бу Пайғамбаримиз соллаллоҳу алайҳи васаллам ҳисобланадилар. У зот ҳар доим уларга табассум, очиқ чеҳра билан қарар эдилар. Бошқалар у кишига бемалол мурожат қилиши ва дардини айтиши учун ўзларини улар билан яқин тутар эдилар. Ҳеч ҳам бировга қўпол момилада бўлиб, дағаллик қилмас эдилар. Бақир чақир қилиб юрмас эдилар. Оғизларидан ҳеч ҳам уят сўз чиқмаган. Баъзи инжиқ одамлардек ҳамма нарсадан айб қидирмас эдилар. Ҳеч қачон бировни таҳқирламас, жеркимас ва айбламас эдилар. Бировни камчилиги ва сирларини билишга қизиқмас эдилар. Фақатгина савобли фойдали сўзларни гапирар эдилар. Пайғамбаримиз соллаллоҳу алайҳи васаллам ўзларини саҳобалар билан худди дўстдай тутар эдилар. Уларга қаттиққўллик билан муомалада бўлмас эдилар. Уларни ўзларидан нафратлантирмас эдилар. Улардан ҳол аҳвол сўраб илиқ муносабатда бўлар эдилар.\nАгар бирга ўтириб қолишса, ҳар бирининг ҳурматини жойига қўйиб, эҳтиром кўрсатар эдилар. Агар бирор киши ҳожати чиқиб бирор нарса сўраб келса, ёнларида бўлса, унинг сўраганини бериб ҳожатини чиқарар эдилар. Агар у сўраб келган нарсани топа олмасалар, ширин сўз билан кўнглини кўтарар эдилар. У зотнинг сахийликлари ва самимийликларидан ҳамма баҳраманд бўларди. Аллоҳ «Оли Имрон» сурасининг 159 оятида Пайғамбаримиз соллаллоҳу алайҳи васалламамнинг мулойим, меҳрибонликларини мақтаб марҳамат қилиб айтади: «Аллоҳнинг раҳмати сабабли (Сиз, эй, Муҳаммад,) уларга (саҳобаларга) мулойимлик қилдингиз. Агар дағал ва тошбағир бўлганингизда, албатта, (улар) атрофингиздан тарқалиб кетган бўлур эдилар». Тавба сурасининг 128 оятида эса: «Ҳақиқатан, сизларга ўзларингиздан (чиққан), қийинчиликларингиздан алам чекадиган, сизлар билан (ҳидоят топишингиз билан) қизиқувчи, мўминларга мушфиқ ва раҳмдил Расул келди», деб марҳамат қилган.\nПайғамбаримиз соллаллоҳу алайҳи васаллам ўз саҳобаларига таълим тарбия борасида ҳам алоҳида вақт ажратиб уларни илмли ва инсонларга манфаъати тегадиган қилиб тарбиялар эдилар. У зотнинг ўзлари бу борада : «Мен сизларга таълим тарбия бериш борасида ота ўрнидаман», деганлар. (Имом Аҳмад ривоятлари) Агар саҳобаларидан бирортаси Пайғамбаримиз соллаллоҳу алайҳи васалламнинг айтган сўзларини яхши тушунмаганини сезиб қолсалар, унга ўша масалани қайта тушунтириб берар эдилар. Тушунтиришдан ҳеч ҳам малолланмас эдилар. Шуннг учун намозини хато ўқиган кишига намозни таълимини бергач ҳалиги саҳобий: «Аллоҳга қасамки Расулуллоҳ соллаллоҳу алайҳи васалламдан кўро ҳалимроқ ва яхши муаллимни учратмаганман», деган экан. Саҳобалари билан маслаҳатлашишлари\nРасулуллоҳ соллаллоҳу алайҳи васалламнинг гўзал хулқларидан бири, бу у зотнинг бир ишни қилмоқчи бўлсалар, саҳобаларидан ўша иш хусусида маслаҳат сўрашлари эди. Аллоҳ « Оли имрон » сурасининг 159 оятида у зотни шу ишга буюриб: « Улар билан кенгашиб иш қилинг», деб марҳамат қилди. Абу Ҳурайра розияллоҳу анҳу : «Расулуллоҳ соллаллоҳу алайҳи васалламдек ўз саҳобалари билан бир иш борасида кўп маслаҳатлашган одамни кўрмадим», дедилар.\nРасулуллоҳ соллаллоҳу алайҳи васаллам баъзи зодагонлардек инсонларни табақага ажратиб, фақатгина ўз табақасидаги бойлар билан ўтириш керак, деган тушунча нотоғри эканлигини ўз ҳаётларида амалий кўрсатиб бердилар. У зот камбағаллар билан бирга ўтириб, уларни эҳтиром қилар эдилар. Уйларидаги овқатни аҳли суффадаги камбағаллар билан бирга баҳам кўрар эдилар. У зот ён атрофларидаги барча саҳобаларга эътиборли эдилар. Агар бирорта саҳобаларини жамоатда кўрмай қолсалар, у ҳақида сўраб суриштирар, агар касал бўлиб қолган бўлса, уни кўргани борар эдилар.\nНурмуҳаммедова Васила\t750 марта ўқилди\tДругие материалы в этой категории:\nВатан – онадек муқаддасдир »


ЎзА - Ўқувчи ўқишга нега келмайди? Давоматни яхшилаш учун нималарга эътибор қаратиш керак?\n06.02.2018 11:25 Чоп этиш версияси\nЎқувчи ўқишга нега келмайди? Давоматни яхшилаш учун нималарга эътибор қаратиш керак?\nКасб-ҳунар коллежининг ўқувчиси дарс машғулотларига сабабсиз келмаяпти ёки мунтазам қатнашмаяпти. Хўш, ўқувчи нима учун дарсга келмади? Таълим масканида давоматни яхшилаш учун нималарга эътибор қаратиш керак?\nФарғона вилоятидаги Олтиариқ педагогика коллежида бўлиб ўтган “Энг намунали таълим муассасаси” мавзусидаги семинарда ана шу саволларга жавоб изланди. Унда вилоятдаги касб-ҳунар коллежлари директорлари, ички ишлар ходимлари, маҳалла фуқаролар йиғинлари раислари, Ёшлар иттифоқи ва бошқа масъул идоралар вакиллари иштирок этди.\nМамлакатимизда ҳар ҳафта пайшанба кунлари ўтказилаётган жиноятчиликнинг олдини олиш ва профилактика тадбирлари ўз самарасини бермоқда. Буни ёшлар ўртасида ҳуқуқбузарлик ҳамда жиноятчиликнинг сезиларли даражада камаяётгани мисолида ҳам кўриш мумкин. Вилоят маҳалла фуқаролар йиғинларида тузилган махсус ишчи гуруҳлар томонидан ўқишга келмаётган ўқувчилар назоратини олиб бориш ва уларни ўқишга қайтариш бўйича кенг кўламли ишлар амалга оширилмоқда. Жумладан, таълим муассасаларида ўқувчиларнинг дарс машғулотларига қатнашиши ва ўзлаштириши мониторинги йўлга қўйилган.\n– Коллежимизда 497 нафар ўқувчи тўрт йўналиш бўйича таҳсил олмоқда, – дейди Олтиариқ педагогика коллежи директори Шоҳиста Салимова. – Тўғриси, бугун баъзи коллежларимизда давомат масаласи яхши эмас. Шунинг учун ҳам бунга биз алоҳида эътибор қаратмоқдамиз. Ички ишлар ходимлари, хотин-қизлар қўмитаси, Ёшлар иттифоқи ҳамда маҳалла фаоллари билан ҳамкорликда олиб борилган ишлар натижасида давомат тўлиқлиги таъминланмоқда. Икки ўқувчимиз машғулотларга сабабсиз қатнашмай келаётган эди. Аввало, уларнинг оилавий шароити ўрганилди, ота-онаси билан суҳбатлашилди, натижада таълимга жалб қилинишига эришилди.\nЁшлар ҳеч қачон назоратсиз қолмаслиги керак. Чунки ёшлар ўртасида содир этилган ҳуқуқбузарлик ва жиноятлар таҳлили шуни кўрсатмоқдаки, уларнинг сабаби айнан назоратсизликдир. Бугунги кунда вилоятдаги таълим муассасаларида дарс машғулотларига узрли сабабсиз келмаётган ёки мунтазам равишда қатнашмаётган ўқувчилар рўйхати шакллантирилиб, уларнинг ҳар бирига нисбатан алоҳида назорат йиғма жилди юритилмоқда. Дарсга қатнашмаётганларнинг ҳар бири билан таълимга қамраб олиш бўйича тадбирлар олиб борилмоқда.


Самарқандда «Ласетти» уч нафар талаба қизни уриб кетди\nСамарқандда «Ласетти» уч нафар талаба қизни...\n12.10.2018 12:36 0 2251\nИжтимоий тармоқларда Самарқанд шаҳрида «Ласетти» русумли автомашина ҳайдовчиси уч қизни уриб юборгани ҳақидаги видеолавҳа тарқалганди.\nСамарқанд вилояти ИИБ ҳузуридаги Тергов бошқармасидан тақдим қилган маълумотга кўра, шу йилнинг 9 октябрь куни соат 21.30да Самарқанд шаҳар Регистон кўчасида жойлашган «Мўъжиза» ресторани қаршисидан ўтувчи автомобиль йўлида ҳайдовчи Қ.И. бошқарувидаги «Ласетти» русумли автомашинасини Панжакент кўчаси томондан Даҳбед кўчаси томонга бошқариб бораётиб, автомашина йўналиши билан йўлнинг чап томонидан ўнг томонига пиёдалар йўлагидан йўлни кесиб ўтаётган уч қизни уриб юборган.\nЙўл-транспорт ҳодисасида Самарқанд вилоятининг Каттақўрғон туманида туғилиб ўсган, Самарқанд Давлат чет тиллар институти 2-босқич талабалари 1994 йилда туғилган У.Х., 1996 йилда туғилган У.И., 1996 йилда туғилган У.О. турли даражадаги тан жароҳатлари олиб, касалхонага ётқизилганлар. Ҳозирда уларнинг соғликларни тиклаш юзасидан тиббий муолажалар амалга оширилмоқда.\nМазкур ҳолат юзасидан Ўзбекистон Республикаси Жиноят кодексининг 266-моддаси 1-қисми билан жиноят иши қўзғатилиб, дастлабки тергов ҳаракатлари олиб борилмоқда, дейилади Ўзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабарида.\nталаба Самарқанд ЙҲТ Ласетти\nҲодиса бугун, 19:31\nМаданият 18/04, 17:46\nСамарқандда Марказиё Осиёдаги ягона Smart-музей очилди\nЖамият 17/04, 21:51\nСамарқанд шаҳар давлат солиқ инспекциясига янги бошлиқ тайинланди


Ўзбекистон фуқароларини хориждан олиб келиш бўйича 5 август кунги чартер рейслар эълон қилинди\nТашқи меҳнат миграцияси агентлиги Ўзбекистон фуқароларини хориждан олиб келиш бўйича 5 август куни ташкил этиладиган чартер рейсларни эълон қилди.\nҚоҳира—Тошкент—Қоҳира йўналишларида қатнов амалга оширилади.\nФуқаролар парвозга консуллик муассасалари томонидан рўйхатга олинади ҳамда «Uzbekistan Airways» авиакомпаниясига тақдим этилади. Ушбу рўйхат асосида фуқаролар самолёт бортига киритилади.\nТаъкидланишича, рўйхатга биринчи навбатда бемор фуқаролар, ёш болали ва ҳомиладор аёллар ҳамда бекор қилинган доимий авиақатновларга чипта харид қилган фуқаролар қўйилади. Чипталарни фуқаролар парвоздан 4 соат олдин хорижий мамлакатларнинг халқаро аэропортларидаги «Uzbekistan Airways» авиакомпаниясининг кассаларидан олишлари мумкин бўлади. Шунингдек, Ўзбекистонга кириб келаётган фуқаролар ўз хоҳишига кўра 14 кунлик карантин муддатини давлат томонидан бепул таъминланадиган карантин марказларида ёки пуллик меҳмонхонада ўтказиши мумкин.\nАввалроқ Россиядан чартер рейс орқали олиб келинган 501 нафар ўзбекистонлик Самарқанддаги карантин марказига жойлаштирилгани, Украинадаги Ўзбекистон фуқаролари учун 5–6 август кунлари чартер қатнови амалга оширилиши ва Нью-Йоркдан 31 июль куни яна 256 нафар фуқаро ватанга қайтарилгани ҳақида хабар берилганди.\nШунингдек, хориждаги фуқароларни Ўзбекистонга қайтариш ишларини ташкил этишда Ташқи меҳнат миграцияси агентлиги ваколатга эга эмаслиги хамда хорижда меҳнат фаолияти вақтида оғир тан жароҳати олган Ўзбекистон фуқароси мамлакатга бепул олиб келиниши маълум қилинганди.


Zamon Флоридадаги дуэл: Трамп ва Байден охирги сайловолди митингини асосий штатда ўтказди – Zamon\nДунё\t31-10-2020, 11:57 43\nAҚШда президент сайловларига саноқли кунлар қолди. Президент Дональд Трамп ва Демократик партиядан номзод Жо Байден Флорида штатидаги сўнгги митингларини деярли бир вақтнинг ўзида ўтказдилар.\nФлорида штатидаги сайловчилар олдида нутқ сўзлаган Трамп Aмерика сайловларига “Россия аралашуви” бўйича янги айбловлар ҳақида гапирди.\n“Жо Байден ишдан бўшатиш, ва азобланиш учун номзод. Мен кўпроқ иш, вакциналар ва фаровонлик учун номзодман”, дейди AҚШ президенти Дональд Трамп.\nAйни пайтда, ҳисоботлар шуни кўрсатадики, пандемия шароитида AҚШ иқтисодиёти ЯИМнинг тарихидаги энг ёмон пасайишдан тўлиқ тикланди.\nТрамп ўз яшаш жойи сифатида танлаб, овоз берган Флорида 29та сайлов овозиги эга. Бу штат 55 та овозга эга Калифорния ва 38 та овозли Техасдан кейинги учинчи ўринда туради. Шунинг учун ҳам ҳар иккала номзод Флоридадаги митингда кўриниш берди. “Бизнинг иқтисодий сиёсатимиз шарофати билан Америкада энг тез ўсиш, энг тез қайта тикланиш кузатиляпти, бизнинг темпимиз бошқа давлатларнинг тушига ҳам кирмаган” деди Дональд Трамп.\nБайденнинг сайловолди ун тартибидаги позицияси умумн бошқача. Аммо уларнинг ҳам иккаласи 3 ноябргача Флориданинг ҳам бир аҳолисининг овози қимматли эканини билишади. Бу ҳақда у олдин матбуотган, кейин ўз сайловчиларига таъкидлади. “Бу сайловда айниқса, Флоридага ҳор доимгидан кўп умид тикилган. Ҳаммаси сизга боғлиқ, Оқ уй калити сизнинг қўлингизда. Ва агар Флорида бизнинг, дмократларнинг кўк рангини танласа, ўйин якунланади” деди Жо Байден.\nБайденнинг режасига Айова, Висконсин ва Миннесотада ҳам чиқиш қилиш киради. Шанба куни, Мичиганда у собиқ раҳбари АҚШнинг 44-президенти Барак Обама билан бирга чиқади. Ўша куни Трамп Пенсильваниядаги ўз тарафдорлари билан учрашиб, сўнг Джорджияга жўнайди. Айни пайтда, The Associated Press хабарига кўра, 80 миллиондан ортиқ америкаликлар муддатидан олдин сайловда овоз беришга улгурди.\nПандемия бошланганидан бери AҚШда 31% дан кўпроқ пасайиш кузатилди. Бироқ, учинчи чоракда мамлакат ялпи ички маҳсулоти 33 фоиздан зиёд ўсди, деб хабар берди Савдо вазирлиги.\nДемократлар эса бу рақамлар чалғитувчи эканлигини айтишмоқда, чунки иқтисодиёт йиллик равишда 4 фоизга пасайган. Aҳолининг амалдаги шахсий даромади 16,3 фоизга камайди. Бундан ташқари, қонунчилар ҳали ҳам янги рағбатлантириш тўплами тўғрисида келиша олмадилар. Ушбу фонда Байден ўзининг устувор йўналишларини яна бир бор такрорлади.\n“Мен иқтисодиётни ёпмайман, мамлакатни ёпмайман. Бизни вирусдан халос қиламан”, дейди Жо Байден.\nСўровларга кўра, Байден Трампдан олдинда. Масалан, Флорида штатида 5 фоизга, шу билан бирга аҳолининг деярли ярми муддатидан олдин овоз берган. Aмалдаги раҳбарнинг ўзи эса ушбу сўровларга ишонмаслигини айтмоқда.\nШарофат Маҳмудова, Насиба Тўхтаева\nТошкент “яшил” ҳудудда бўлмай туриб, нега “Қанотчи” очилди?\nЯккабоғ туманидаги фермернинг 1 гектар пиёз экилган ери нега пайҳон қилинди? Масалага ойдинлик киритилди (видео)\nCOVID-19 касаллиги юқиши ва унинг биринчи аломатлари пайдо бўлгунга қадар қанча вақт ўтиши мумкин?


Бош саҳифа>ФАТВОЛАР>Зиндондан асирни озод қилиш учун пора берса бўладими?\n22/05/2021 22/05/2021 𝐌𝐮𝐡𝐚𝐦𝐦𝐚𝐝 𝐙𝐨𝐡𝐢𝐝491Мулоҳаза билдириш on Зиндондан асирни озод қилиш учун пора берса бўладими?\nКофир диёрларда асир тушган мусулмонни қамоқхонадан қутқариш учун қамоқхона бошлиғига пора сифатида асирларнинг фидяси учун вақф қилинган пуллардан берсак бўладими? Қамоқхонанинг катта лавозимдаги бошлиқларидан бири катта миқдорда пул эвазига асирни қамоқхонадан чиқаришга ваъда беряпти. Бу нарса мусулмонни фидя эвазига қутқариш ҳукмига кирадими? Ёхуд шариъат қайтарган пора бериш ҳукмига кирадими? Хоссатан, асир куфр юртларида узоқ муддатга озодликдан маҳрум этилган бўлса! Аллоҳ сизларни яхшилик билан мукофотласин.\nҲа, асирни озод қилиш учун саволда зикр этилган йўл билан асирларнинг фидяси учун вақф қилинган пуллардан берса ҳам ёки бошқа пуллардан берса ҳам жоиз бўлади. Имом Бухорий Абу Мусо ал-Ашаърийдан ривоят қилган ҳадисда Росулуллоҳ саллоллоҳу алайҳи васаллам айтдилар: “Асирни озод қилинглар!”. Бу ҳадисда буйруқ умумийдир, (демак, асирларни озод қилиш учун жон билан қутқариш керак бўлса жон бериб қутқарилади, агар мол талаб қилинса молу-дунё билан озод қилиш керак бўлади).\nИмом Моликдан сўралди: Мусулмонларга мусулмонлардан асир тушганларни фидя эвазига қутқариб олиш вожибми? Имом Молик: “Ҳа, ахир мусулмонларга асирларини озод этмагунларигача жанг қилмоқликлари вожибми?” Савол берувчи: “Ҳа” – деди. Имом Молик: “Шундай экан, қандай қилиб моллари билан асирларни қутқаришлик вожиб бўлмасин?!”\nИмом Молик: “Асирларни фидя бериб қутқариб олиш мусулмонларга вожибдир, гарчи ҳамма дунёсини бериб бўлса ҳам. Бунда ҳеч қандай ихтилоф йўқ. Фидя беришнинг иложи бўлмаганда асирларга ҳамдард бўлиш мусулмонларга вожибдир.”\nУмар ибн Хаттоб айтади: “Кофирларнинг қўрғонларидан биронта қўрғоннинг битта мусулмонни қатл этилишлиги билан фатҳ бўлишлигини хуш кўрмайман”.\nИмом Қуртубий Қуръондан қуйидаги оятни келтириб, у ҳақида шундай дейди: ““…Агар улар дин йўлида сизлардан ёрдам сўрасалар, ёрдам қилиш зиммангиздадир..”. (Анфол сураси, 72 – оятдан).\nДушман еридан ҳижрат қилиб чиқмаган мўъминлар мусулмонлардан ўзларини душмандан қутқариш учун ёки аскар сўраб ёрдам талаб қилишса, мусулмонларга уларни қутқариш учун ёрдам бериш лозим бўлади. Уларни ёрдамсиз ташлаб қўйиш жоиз бўлмайди. Агар у қавм билан мусулмонлар ўртасида сулҳ-шартнома бўлса, токи шу сулҳ бузулмагунича у мўъминларга у қавмнинг зиддига ёрдам бериш жоиз эмас. Лекин ўша юртлардаги мусулмонлар бечора-заиф бўлсалар, у мустазъафинлар билан бошқа мусулмонлар ўртасида яқинлик мавжуд бўлиб, уларга ёрдам бериш бошқа мусулмонлар учун вожибдир.”\nИмом Нававий айтади: “Агар душман битта ёки иккита мусулмонни асир олса, бу масъала душман Ислом юртига бостириб киргандаги маъсала билан тенг бўлади. Чунки Исломда бир мусулмоннинг ҳурмати юртнинг ҳурматидан қадрлироқ ва буюкроқдир. Демак, бу ерда бир ёки икки асирни озод этиш учун амал қилиш вожиб бўлади.”\nИбн ал-Аъробий шундай дейди: “Душман еридан ҳижрат қилиб чиқолмаган ожиз-бечора мўъминлар билан ўртамизда яқинлик қойим бўлиб, уларни қутқариш учун агар бизларнинг ададимиз, эъдодимиз ва тоқатимиз кўтарадиган бўлса, уларни қутқариш учун бор кучимизни ишлатиб, бирор қудратли одам қолмагунча ёки бирортамизда бирор дирҳам қолмагунча ҳаракат қилмоғимиз вожиб бўлади.”\nАммо куфр бошлиқларига бериладиган пуллар улар учун ҳаромдир. Зеро, улар бу пуллар пилан янада гуноҳларини зиёда этадилар. Бу иш бизларга фойдани ҳосил қилиш учунгина шариъат тарафидан рухсат берилган. Хулоса, асирни озод этиш учун маблағ беришнинг ҳеч зарари йўқ, балки тезлик билан бажариладиган вожиботлардандир. Лекин, бу аҳдни бузишлик ёки хиёнат йўли билан бўлмаслиги лозим. Аллоҳ билгувчироқдир.\nШайх Абу Валид ал-Ансорийнинг фатволар тўпламидан таржимон тарафидан баъзи иловалар қўшилган ҳолда иқтибос қилинди\nАраб тилидан Абу Холид Бухорий таржима қилди


ЎзА - Тошкент шаҳар ҳокими Раҳмонбек Усмоновга очиқ хат\nТошкент шаҳар ҳокими Раҳмонбек Усмоновга очиқ хат\n23.01.2018 18:50 Энг кўп кўрилган\nМуҳтарам Президентимиз Шавкат Миромонович Мирзиёевнинг мамлакатимиз ривожи ва такомиллашуви йўлида олиб бораётган оқилона сиёсати ва эзгу ишлари кўпдан кўп таҳсинга лойиқ. Жумладан, илм аҳлига бераётган эътибори, илм-фаннинг ривожлануви учун жонфидойилик кўрсатиши ҳақиқатда ҳам қалбларимизни тўлқинлантириб, бизларга илҳом бермоқда. Мен – шахсан ўзим бу марҳаматлар ва қилинаётган ишлардан ғоят миннатдорман.\nШу ўринда алоҳида таъкидлашни истардимки, Президентимизнинг қарорига кўра Ўзбекистон Республикаси Фанлар академияси таркибига Алишер Навоий номидаги Давлат адабиёт музейининг қайтарилиши ниҳоятда тўғри ва адолатли иш бўлди. Негаки, бу Музей Ўзбекистон Фанлар академияси бағрида пайдо бўлган ва камолга етган. Унинг бутун тарихий фаолияти (келгуси 2019 йил унинг ташкил топганига 80 йил бўлади) айнан ФА билан боғлиқ бўлиб, у ўз таркиби ва моҳиятига кўра нафақат Ватанимизда балки жаҳонда ҳам ягона Музей ҳисобланади. Чунки, ҳазрат Навоий номи билан аталувчи, унинг ҳаёти, ижодини тарғиб этувчи ва кенг кўламда ўрганувчи ҳамда минг йилдан ортиқ оғзаки ва ёзма адабиётимиз тарихини кўргазмалар воситасида ёритиб берувчи бошқа бундай Музей йўқ.\nМен ана шу даргоҳда 1980 йилдан бери меҳнат қилиб келаман. У мен учун ниҳоятда қадрли маскан бўлиб қолган. Шунинг учун унда бўлаётган ҳар бир ўзгаришни гўёки ўз шахсий ҳаётимдаги янгиликлар қатори қабул қиламан. Айниқса, “Ўзбекистон Республикаси Фанлар академиясининг Алишер Навоий номидаги Давлат адабиёт музейи фаолиятини янада такомиллаштириш чора-тадбирлари тўғрисида”ги Ўзбекистон Республикаси Вазирлар Маҳкамасининг қароридан (06.11.2017 й., №891) бениҳоя мамнун бўлдим. Унда кўрсатилган вазифалар ва ишлар амалга ошса шубҳа йўқки, Адабиёт музейи янада камол топиб, ривожланиб ва жаҳондаги энг машҳур музейлардан бирига айланади.\nҲурматли Раҳмонбек Жаҳонгирович!\nБошқа кўплаб адабиёт ва санъат, илмий жамоатчилик вакиллари каби мен ҳам мазкур қарордан сўнг ўз даврида Музейдан шаҳар ҳокимиятидаги мутасаддиларнинг айби билан хусусийлаштириб бериб юборилган қисми, яна музейга қайтарилади, деб кутган эдим. Бироқ, афсуски у амалга ошмади.\nБундай дейишимга сабаб, Алишер Навоий номидаги Давлат адабиёт музейи Олий таълим тизими таркибига ўтказилган қисқа муддатда музейнинг Тошкент шаҳар, Алишер Навоий кўчаси 69-уйда жойлашган музей биносининг маълум бир қисми 2016 йилда кир ювиш билан шуғулланувчи “Мирсалихов Т. С.” хусусий тадбиркорга ноқонуний равишда хусусийлаштириб бериб юборилган. Ваҳоланки, Ўзбекистон Республикаси Вазирлар Маҳкамасининг 2016 йил 13 майдаги №152-сонли қарорида Ўзбекистон Республикаси Фанлар академиясининг Тошкент шаҳри Навоий кўчаси, 69-уй манзилида жойлашган биносини қурилиш ишлари тугагунга қадар Тошкент шаҳар ҳокимияти ихтиёрига уни тасарруф этиш ҳуқуқисиз берилсин дейилган. Яъни, Тошкент шаҳар ҳокимияти ноёб архитектура ёдгорлиги бўлган мазкур бинони сотиш, кимгадир хусусийлаштириб бериш ҳуқуқига эга эмас эди. Афсуски, бу кўрсатмага риоя этилмади.\nШаҳар мутасаддилари ҳеч бўлмаганда Президентимизнинг Алишер Навоий номидаги Давлат адабиёт музейини Ўзбекистон Республикаси Фанлар академиясига қайтариш ҳақидаги Қароридан сўнг, қилган хатолари устида ўйлаб кўришлари, бир умр Фанлар академиясининг мулки бўлиб келган бинони яна ўз эгасига қайтариш борасида бир хулосага келишлари жоиз эди. Ҳали ҳам кеч эмас, ҳали ҳам имкон бор деб ўйлайман.\nХусусийлаштириб бериб юборилган музей биносининг бу қисмида Алишер Навоийнинг ижодий мероси акс этган экспозициялар жойлашган бўлиб, бино деворига ўз даврида машҳур рассом Чингиз Аҳмаров ҳамда Темур Саъдуллаевлар томонидан деворий расм ишланган. Алишер Навоийнинг экспозициялар зали, унинг деворидаги суратлар ўз даври учун ҳам, бугунги кун ва келажак авлод учун ҳам ўта муҳим аҳамиятга эга бўлган бебаҳо хазина ҳисобланади.\nМуҳтарам Президентимиз ҳар галги чиқишларида, бўлиб ўтаётган учрашувларда китобхонлик, адабиёт, санъат ривожи ҳақида миллат маънавияти ҳақида жон койитиб гапирадилар. Бу куйинишлару маърузаларини жойлардаги раҳбару ҳокимлар ҳам ўқиб, уқишармикан?!\nШавкат Миромоновичнинг ўзлари таъкидлаганидек: “Мамлакатимизда маданият ва санъат тараққий этмаса, жамият ривожланмайди. Халқимизнинг ривожланиш даражаси аввало миллий маданиятимизга қараб баҳоланади. Шу маънода, маданият – бу халқимиз, жамиятимиз қиёфасидир. Биз Ўзбекистоннинг янги қиёфасини яратишга киришган эканмиз, буни аввало миллий маданиятимизни ривожлантиришимиздан бошлашимиз лозим»лигини ҳурматли Раҳмонбек Жаҳонгирович, Сиз ҳам билармикансиз? Билганингизда, мен ҳам Сизни оввора қилиб бу мактубни ёзиб ўтирмасмидим?\nТошкент шаҳар, Навоий кўчасида жойлашган 69-бино ноёб архитектура ёдгорлиги эканлигини ва унда Алишер Навоий номидаги давлат аҳамиятига молик Адабиёт музейининг жойлашганини, музейдаги қўлёзма, тошбосмалар, экспозиция материаллари ва архив фонди халқимизнинг бебаҳо маънавий хазинаси эканини инобатга оладиган бўлсак бу бинода кир ювиш фаолият тури билан шуғулланадиган хусусий тадбиркорнинг иш юритиши мақсадга мувофиқ эмас. Бу ҳолат бизнинг маданиятимизга, Алишер Навоий, Заҳириддин Муҳаммад Бобурдек улуғ алломаларимизнинг меросига, адабиётимизга, санъатимизга, миллий меросимизга ҳурматсизликдан бошқа нарса эмас.\nТўғри, тадбиркорларни ҳам қўллаш керак, Бу хусусий тадбиркорга шаҳарнинг исталган бошқа жойидан ер ажратиб берилса ёхуд ушбу тадбиркор томонидан музей ёнбошига қурилган бинони кенгайтириш борасида таклифлар бериб, музейнинг Алишер Навоий экспозициялари зали жойлашган қисмини музей балансига тўла қайтариб бериш борасида амалий ёрдам кўрсатишингизни илтимос қилиб қоламан.\nЎзбекистон Республикаси Фанлар академияси академиги,\nЎзбекистон Республикаси фан арбоби,\nТаҳририятдан: Тошкент шаҳар ҳокими Раҳмонбек Жаҳонгирович академик, Ўзбекистон Республикаси фан арбоби Азизхон Қаюмовнинг фикрларига нима деркин?!\nАзизхон Қаюмов – 1926 йил Қўқон шаҳрида дунёга келган.\n1949 йил Ўрта Осиё давлат университетининг шарқ факультетини тугатган. 1949 йилдан бошлаб Шарқ қўлёзмаларини ўрганиш институтида кичик илмий ходим, Шарқшунослик институтида илмий котиб, Тил ва адабиёт институтида директор лавозимларида ишлади. 1954 йилда фан номзоди, 1961 йилда эса докторлик диссертацияларини ўзбек адабиёти тарихи мавзулари асосида ҳимоя қилди.\n1961-1979 йиллар орасида илмий фаолиятни турли давлат идораларида масъул лавозимларда ишлаш билан бирга амалга оширган. 1979-1998 йилларда Қўлёзмалар институти директори лавозимида, 1998 йилдан то шу кунга қадар Алишер Навоий номидаги давлат Адабиёт музейида етакчи илмий ходим бўлиб ишлаб келмоқда.\nАзиз Қаюмов 1989 йил Ўзбекистон Фанлар академиясининг мухбир аъзоси, 1995 йил эса академиги бўлди. 1983 йил “Ўзбекистонда хизмат кўрсатган фан арбоби” ҳамда Беруний номидаги Давлат мукофоти лауреатига сазовор бўлди.\nАзиз Қаюмов раҳбарлигида кўплаб фан номзодлари ва фан докторлари етишиб чиққан бўлиб, улар ҳозирги кунда республикамизнинг илмий ҳаётида ўзларининг муносиб ўринларини эгаллаб келмоқдалар.\nАзиз Қаюмовнинг хизматлари давлатимиз томонидан юксак баҳоланиб, “Эл-юрт ҳурмати” (2003), “Ўзбекистон белгиси” (1995), “Шуҳрат” медали (1995) “Буюк хизматлари учун” ордени (2014) каби мукофотлар билан тақдирланган.


Миш-миш: Трамп Россияга қарши санкцияларни бекор қилмоқчи\n18:44 / 27.01.2017\nАҚШ президенти Дональд Трамп маъмурияти Россияга қарши киритилган чеклов чораларини бекор қилиш ҳақида ҳужжат тайёрлади. Бу ҳақда Атлантик кенгаши ходими Фабрис Потье пайшанба, 26 январь куни ўз Twitter’ида хабар берган.\n«Вашингтондаги манбалар Трамп маъмурияти Россияга нисбатан киритилган санкцияларни бекор қилиш ҳақида буйруқ тайёрлагани ҳақида хабар берди. АҚШ президенти ГФР канцлери Ангела Меркель, шундан сўнг Россия раҳбари Владимир Путин билан шанба куни суҳбатлашади», - дея таъкидлаб ўтди Потье.\nУнинг сўзларига кўра, агарда ушбу маълумот тасдиқланса, бу «Ғарбнинг шунча йиллар давомида Россияга қарши ҳаракатларига катта зарба бўлади».\nПотьенинг таъкидлашича, Конгресс, шунингдек, Европа томонининг бунга муносабатини кутиш керак.\nReuters 27 январь куни манбага таянган ҳолда шанба куни Трамп ва Меркель ўртасида телефон орқали мулоқот бўлиб ўтиши мумкинлигини хабар берганди. Агентлик суҳбатдошининг билдиришича, суҳбат асосан Россия мавзусида бўлади. Манба Американинг Москвага киритган санкциялари бекор қилиниши мумкинлигига аниқлик киритмаган.\nРоссия раҳбарининг матбуот котиби Дмитрий Песков Путин ва Трамп 28 куни телефон орқали суҳбатлашишини тасдиқлади.\nМаълумот учун, АҚШ, Европа Иттифоқи ва бир қатор бошқа мамлакатлар томонидан Россияга қарши санкциялар Қримнинг Россия таркибига кириши фонида, шунингдек, Украина жануби-шарқида 2014 йилдаги можаро сабаб киритилганди. Шундан сўнг улар аста-секин кенгайтириб борилган. Трамп сайловолди кампанияси вақтида бир неча бор Россия президентига ижобий муносабатда эканига шаъма қилган ҳамда Москва билан яхши муносабатлар ўрнатишга ваъда берганди. У шунингдек сайловларда ғалаба қозонса, Қримни Россиянинг ҳудуди деб тан олиши масаласини қайта кўриб чиқиши ҳақида ҳам гапирган.\nАтлантик кенгаши (Atlantic Council) — Вашингтонда жойлашган ва катта нуфузга эга таҳлил маркази.


Бугун дунёда кузатилаётган ижтимоий-сиёсий, иқтисодий жараёнлар ва ахборот технологияларининг жадал тараққиёти жараёнида она тилимизни асраб-авайлаш, бойитиш, илмий тадқиқ этиш, унинг ички қонуниятларини очиш ғоят муҳим саналади. Зеро, ҳар бир халқнинг беназир маънавий бойликларидан бири, шубҳасиз, унинг она тилидир. Зотан, тил одамларни миллат сифатида бирлаштиради, яъни халқнинг ўзлигини намоён қилади. Шунинг учун ҳам инсоният маданий ҳаётининг шаклланишини, равнақини тилсиз тасаввур этиш мушкул. Давр ўзгаришлари, бемисл тараққиёт мезонлари даставвал тил орқали ифодаланади. Бинобарин, давлатимиз раҳбарининг “Юксак маънавият — енгилмас куч” асарида таъкидланганидек, “...ўзликни англаш, миллий онг ва тафаккурнинг ифодаси, авлодлар ўртасидаги руҳий-маънавий боғлиқлик тил орқали намоён бўлади. Жамики эзгу фазилатлар инсон қалбига, аввало, она алласи, она тилининг бетакрор жозибаси билан сингади. Она тили — бу миллатнинг руҳидир”.\nДемакки, миллат руҳи ва унинг дунёда мавжудлигини белгиловчи энг муҳим омиллардан бири тил экан, бунинг учун у эркин ривожланиши, халқ ҳаётининг барча жабҳасида бирдек хизмат қилиши, халқнинг тилга бўлган жамики эҳтиёжларини қондириши лозим.\nМаълумки, Алишер Навоий бой мероси билан мумтоз адабиётимизда ўчмас из қолдирган буюк сиймолардан биридир. Янги университетга авлиёларнинг авлиёси, мутафаккирларнинг мутафаккири, шоирларнинг султони — Алишер Навоий номининг берилиши замирида ҳам жуда катта маъно мужассам. Унинг ўз она тилида ижод қилгани ва бу тилда бетакрор асарлар яратгани кўплаб манбаларда, хусусан, Ҳусайн Бойқаронинг “Рисола”сида алоҳида эътироф этилади.\nУлуғ мутафаккир шоиримизнинг “Муҳокамат ул-луғатайн” асарида сўз дурга қиёсланади. Дур денгиз қаърида бўлганидек, сўзнинг макони инсон кўнглида: “Сўз дуррининг тавофути мундин доғи беғоятроқ ва мартабаси мундин ҳам бениҳоятроқдур. Андоқки, шарафидин ўлғон баданға руҳи пок етар, касифидин ҳаётлиқ танға заҳри ҳалок хосияти зуҳур этар”.\nНавоий ҳар бир киши ўз айтар сўзига эгалик қилиши, сўз одоби, маданиятини сақлай билиши кишининг юксак инсоний фазилатлари сирасидан эканини таъкидлаганда, она тилига садоқат, ҳурмат-эҳтиромнинг туб моҳиятига эътиборимизни қаратади.\nШу ўринда тилимизнинг, том маънода, ўз озодлиги, ҳурлигига эришгани ҳақида алоҳида тўхталишимиз жоиз. Яъни 1989 йилнинг октябрида — ҳали мустабид тузум ҳукмрон бўлиб турган бир даврда халқимизнинг муқаддас қадриятларидан бири саналмиш она тилимиз ўзининг қонуний мақоми ва ҳимоясига эга бўлди. Ўтган йилларга назар ташласак, Президентимиз ташаббуси билан амалга оширилган бу тарихий иш энг улуғ, энг азиз неъмат саналган мустақиллик сари ташланган дастлабки дадил қадам эканига яна бир бор ишонч ҳосил қиламиз. Ўзбекистон Республикасининг Конституциясида эса давлат тилининг мақоми ҳуқуқий жиҳатдан аниқ белгиланиб, мустаҳкамлаб қўйилди.\nЎтган вақт мобайнида ўзбек тили ва адабиётининг халқимиз, жамиятимизнинг маънавий ривожида, замонавий илм-фан тараққиётида тутган ўрни билан боғлиқ мавзуларда муҳим илмий тадқиқотлар муваффақиятли бажарилмоқда. Луғат ҳамда қомуслар, рисола ва дарсликлар нашр этилаяпти. Мазкур йўналиш бўйича мутахассислар, илмий-педагог кадрлар тайёрлаш, уларнинг малакасини ошириш бўйича татбиқ этилаётган амалий чора-тадбирлар ўз самарасини бераётир.\nФармонда қайд этилганидек, “Айни вақтда бу соҳада мавжуд камчиликларни бартараф этиш бўйича ҳали кўп ишларни амалга оширишимиз даркор”. Мазкур жараёнда, аввало, она тилимизнинг қўлланиш доирасини кенгайтириш, унинг тарихий илдизларини чуқур ўрганиш ҳамда илмий асосда ҳар томонлама ривожлантириш ғоятда долзарб масаладир.\nБугун замон янада илдамлашиб, тилимизга янги сўзлар, атамалар кириб келаяпти. Масалан, АКТ, саноат, банк-молия тизими, юриспруденция, дипломатия, ҳарбий иш ва шу каби замонавий соҳалар жадал ривожланмоқда. Давлатимиз раҳбарининг тарихий аҳамиятга эга мазкур Фармонида бу жиҳатларга жиддий эътибор қаратилиб, ўзбек тили ўзининг ҳақиқий ўрнини эгаллаши учун замонавий дарсликлар, этимологик ҳамда қиёсий луғатлар яратиш, зарур атама ва иборалар, тушунча ҳамда категорияларни ишлаб чиқиш каби муҳим вазифалар белгиланган.\nХизмат сафари билан Италия, Австрия, Греция каби давлатларга борганимда, у ердаги таълим даргоҳларида бўлганман. Шунда аксар олий таълим даргоҳлари қошида турли тадқиқот марказлари фаолияти йўлга қўйилгани эътиборимни тортган. Янги университет таркибида ўзбек филологияси, ўзбек тили ва адабиётини ўқитиш, ўзбек-инглиз таржима факультетлари фаолият юритиши билан бир қаторда, Ўзбек тили ва адабиёти илмий-тадқиқот институти ташкил этилиши ўзбек тили ва адабиётини, унинг ўзига хос хусусиятлари, илмий-назарий, фалсафий-эстетик асосларини, замонавий таълим технологияларини чуқур ўзлаштирган, давр талабларига жавоб берадиган юксак малакали илмий ҳамда педагог кадрлар тайёрлашда изчил изланишлар олиб борилишида беқиёс аҳамият касб этади.\nАлишер Навоий тилимизнинг қамрови кенглиги борасида 14 та насрий асар ёзган. Улардан бир нечтаси чет тилларга таржима қилинган. Масалан, “Мажолис ун-нафоис” тазкираси рус ва форс тилларига таржима қилинган. “Муножот” асари инглиз, немис, рус, форс тилларида нашр қилинди. Айнан она тилимизда яратилиб, унинг шуҳратини бутун дунёга тараннум этишга хизмат қилган бу асарлар барчамизга фахр бағишлайди. Бинобарин, давлатимиз раҳбарининг мазкур Фармони ўзбек тили ва адабиётини ривожлантириши, Ватанимиз фуқаролари, хусусан, ёшлар қалбида ғурур ҳамда ифтихор туйғуларини уйғотиши билан тарихий аҳамиятга эгадир.\nМазкур рукндаги бошқа мақолалар: « Миллий ғуруримиз тимсоли\tТашаббускор ва фаол номзодлар сайланмоқда »


Андижон — тарихий обидалар, қадимий осориатиқалар, муқаддас қадамжоларга бой замин. Ҳудудда рўйхатга олинган 371 маданий мерос объекти бугун давлатимиз муҳофазасида. Қолаверса, уларни ўз кўзи билан кўриб, мўъжизалардан ҳайратланиш истагидаги хорижий сайёҳлар сони тобора ортиб бораяпти. Бу эса вилоятда туризмни янада равнақ топтириш, соҳа инфратузилмасини мустаҳкамлашга туртки бераяпти.\nЭски шаҳар — Андижоннинг тарихий манзилларидан бири. Бу ерда тартиб билан жойлаштирилган ҳунармандлар расталари “Очиқ осмон остидаги музей” дея таърифланади. Мазкур гўша ЮНЕСКОнинг Бутунжаҳон маданий мероси рўйхатига киритилган.\nҲудудни айланган киши борки, олам-олам завқ олади. Чунки кўчанинг икки ёқасидаги ҳар бир хонадон кираверишида ҳунармандчилик дўконлари ўрин олган. Улар харидору буюртмачилар билан доимо гавжум. Ёнгинасидаги устахоналарда ҳам иш қизғин. Бу ман-зарани кузатиш чет эллик сайёҳлар учун, айниқса, мароқли.\nШаҳардаги Ширмонбулоқ, Имом ота зиёратгоҳлари ҳам Андижон ўтмишидан ҳикоя қилувчи манзиллар сирасидандир. Мингтепа ёдгорлиги, “Хонтоқ” ва “Фозилмон ота” дам олиш масканларидан қайнаб чиқаётган зилол сув шифобахшлиги билан ажралиб туради. Шу боис бу ерда минглаб километр олисдан йўл босиб келган сайёҳларни учратасиз. Айни пайтда Франция, Япония ҳамда Хитой давлатлари мутахассислари ушбу ҳудудларда изланишлар олиб боришаяпти. Мазкур тадқиқотлар келгусида тарихнинг янги зарварақларини очиши, шубҳасиз.\n— Андижонга биринчи марта келишим, — дейди Жанубий кореялик Хван Дае Жунг. — Сафарим давомида тарихий масканларни зиёрат қилмоқчи эдим. Муродим ҳосил бўлди. Бу шаҳар менда унутилмас таассурот қолдирди. Миллий ва замонавий жозиба уйғунлиги чиндан ҳам ҳайратланарли. Маҳаллий ҳунармандлар томонидан тайёрланган каштачилик ҳамда кулоллик намуналарини ҳақиқий санъат асарларига қиёслаш мумкин.\n— Ўзбек ва хитой халқларининг турмуш тарзи, дунёқараши, қадриятларида ўхшаш жиҳатлар кўп экан, — дейди хитойлик сайёҳ Лю Цзянь. — Шу маънода, Андижон аҳлининг меҳмондўстлиги, меҳнатсеварлиги ҳамда очиқкўнгиллигига тан бердим. Бу ҳудудда қисқа даврда улкан янгиланишлар амалга оширилибди. Ҳар жабҳада ўсиш суръатлари кўзга ташланади. Муҳими, одамлар бугунги ҳаётидан рози, эртанги кунидан кўнгли тўқ. Тараққиётнинг муҳим белгиларидан бири ҳам шу, аслида.\nМамлакатимиз нафақат тарихий ёдгорликлари, балки ўзига хос табиати, ноёб наботот ва ҳайвонот олами билан ҳам дунёга машҳур. Бу эса сайёҳликнинг муҳим тармоғи — экотуризмни жадал ривожлантириш имконини бермоқда. Чунончи, вилоятнинг Пахтаобод ҳамда Улуғнор туманларидаги сув ҳавзалари бўйида бу борада дастлабки қадамлар қўйилган бўлса, Хўжаобод туманидаги Имом ота зиёратгоҳи ва шу атрофдаги хонадонларда гастрономик туризм кенг қулоч ёймоқда. Пахтаободдаги Ховоскон ота манзилгоҳи, Хўжатақсим ота қадамжосида эса сайёҳлар ҳунармандлар фаолиятига гувоҳ бўлиш баробарида, бу жараёнда ўзлари ҳам бевосита иштирок этишлари мумкин.\nЗамонавий хизмат турлари ҳамда қулай шароит — туризмни ривожлантиришнинг муҳим шарти. Ана шу талаб-эҳтиёждан келиб чиқиб, вилоятда қатор лойиҳалар рўёбга чиқарилмоқда. Масалан, ҳозирги кунда биргина Андижон шаҳрининг ўзида 25 та меҳмонхона фаолият кўрсатаётган бўлиб, шундан 15 таси чет элликларни қабул қилишга мўлжалланган. Уларни малакали мутахассислар билан таъминлаш мақсадида Андижон давлат университети ва вилоят марказидаги маиший хизмат кўрсатиш коллежида кадрлар тайёрлаш йўлга қўйилган. Ушбу муассасаларда йигит-қизларга хорижий тиллардан еттитасини ўрганишлари учун имконият яратилган. Амалиёт машғулотлари эса шаҳардаги энг илғор меҳмонхоналарда ташкил этилаяпти.\n— Ҳудудимизда сайёҳликни ривожлантириш юзасидан кенг кўламли ислоҳотлар амалга оширилмоқда, — дейди “Ўзбектуризм” Миллий компаниясининг Андижон вилояти бўйича вакили Адҳамжон Усмонов. — Муқаддас қадамжолар, тарихий обидалар қайта чирой очаяпти. Саккизта сайёҳлик ташкилоти фаолияти йўлга қўйилган. Жорий йилнинг биринчи ярмида улар хизматидан 599 нафар чет эллик сайёҳ баҳраманд бўлди. Келгусида мазкур кўрсаткични янада ошириш мақсадида ёдгорликлар ҳамда диққатга сазовор манзиллар бўйлаб янги йўналишлар ишлаб чиқиш, туристик хизматлар сифатини янада юксалтириш режалаштирилаяпти.\nСир эмас, бир пайтлар аграр соҳага ихтисослаштирилган вилоят мустақиллик шарофати билан мамлакатимизнинг йирик индустриал марказларидан бирига айланди. Ҳозир бу ерда рўёбга чиқарилаётган истиқболли лойиҳалар самараси нафақат иқтисодий салоҳиятимиз, балки аҳоли турмуш фаровонлигида ҳам ўз аксини топаётир. Бинобарин, андижонликлар маданият, спорт, ҳунармандчиликда ўзига хос тажриба мактаби яратишмоқда. Туризм соҳасидаги изланишу янгиланишлар эса бундай муваффақиятлар кўламини янада кенгайтиришга хизмат қилиши, шубҳасиз.\nМазкур рукндаги бошқа мақолалар: « Ахборот технологиялари соҳасидаги натижалар таҳлил қилинди\tФидокорона меҳнат барака келтиради »


Ўзбекистонга дунёга машҳур 100га яқин блогер ташриф буюради - Халқ сўзи\n15:42 07 Август 2019 Жамият\nМазкур конгресс туризмни ривожлантириш соҳасида ғоялар ва энг яхши тажрибаларни алмашиш учун дунёдаги етакчи нуфузли блоггерлар, инфлуэнсерлар ва оммавий ахборот воситаларини бирлаштирадиган ноёб платформадир.\nI Халқаро инфлуэнсерлар конгрессида 100 га яқин таниқли блогернинг ташрифи кутилмоқда, деб хабар берди Туризмни ривожлантириш давлат қўмитаси.\nУларнинг орасида Instagram орқали турли мамлакатларга саёҳатлар ҳақида сўзловчи Wonderful places” саҳифаси асосчиси Сюзанна Брух ҳам бор.\nТаъкидлаш жоизки, Instagram’да унинг саҳифасини бугунга келиб 13 миллионга яқин киши кузатиб боради. Сюзанна Брух ўз саҳифасида 6729 пост билан бўлишган. Уларнинг орасида Греция, Франция, Италия, Сингапур, Германия, Чехия, АҚШ, Австрия, Япония каби мамлакатларнинг диққатга сазовор масканларини кўришингиз мумкин.\nШунингдек, I Халқаро инфлуэнсерлар конгресси доирасида Ўзбекистонга ташриф буюрувчилар қаторида Senstylable (9,6 млн фолловер) саҳифаси асосчиси Рейта Хакаж ҳам бўлиб, у шу кунга қадар 2 миллионга яқин пост билан бўлишган. Саҳифа мода олами ва шоппинг ихлосмандлари учун мўлжалланган. Бундан ташқари, Matte Liquid Lipstick бренди асосчиси, House of Rawan дўконлар тармоғи билан танилган Раван бин Ҳуссайн (3,6 млн фолловер), Сан-Францискода истиқомат қилувчи бюти-блогер Садаф (2 млн. фолловер), ажойиб сайёҳ-сураткаш Альтуг Галип (1,3 млн фолловер) каби кузатувчилари сони кундан кунга ошиб бораётган кўплаб таниқли шахслар ҳам Ўзбекистонга ташрифларини тасдиқлашган.\nҚайд этиш лозимки, Халқаро инфлуэнсерлар конгресси бутун дунёнинг фикрлар етакчиларини бирлаштиради ва мунтазам равишда дунёнинг турли нуқталарида ўтказилади. Шуниси диққатга сазоворки, таниқли блогерларнинг Ўзбекистондаги тадбирда иштирок этиши миллионлаб хорижий фуқароларнинг халқаро конгрессга бўлган қизиқишини ошириб, мамлакатимизнинг туризм салоҳиятини ривожлантириш йўлида хизмат қилади.


Аслида ҳалол бўлган бир ишни фарқли шаклларда амалга оширсам бўладими? - Musulmonlar\nСавол: Аслида менга ҳалол бўлган бир ишни фарқли услубларда бажарсам, олд, орқа ва яна бошқа усуллардан фойдалансам бўладими?\nЖавоб: Аслида ҳалол бўлган бир ишни фарқли усуллар ва турли шаклларда амалга оширишингизда ҳеч қандай бир муаммо йўқ. Лекин, сизни ўша сизга ҳалол бўлган ҳалолангизда қанчалик ҳаққингиз бўлса, уни ҳам сизда ўшанча ҳаққи бор. Сиз ундан олмоқчи бўлган нарсангизни унга ҳам беришингиз керак бўлади. Шу сабабли, ҳар икки тарафга ҳам малол келмайдиган бир вақтда, сизга ҳам унга ҳам на жисмоний ва на маънавий зиён ва тазиқ етмайдиган чиройли ва келишилган шаклда амалга оширишингиз тавсия қилинади.\nАгар сиз бу саволни бошқа маънода берган бўлсангиз, яъни фарқли шаклларда эмас, балки бошқа ўрганларга, деган маънода берган бўлсангиз, сизга жавобимиз шуки; Аллоҳ таоло фақатгина бир йўлдан фойдаланишга буюрган, у ҳам бўлса ҳосил оладиган жойдир. У жойдан бошқа жойга жиддий маънода ва асл мақсаддаги ишни бажариш учун яқинлашиш асло тўғри эмас, бунга Аллоҳ руxсат бермаган. Алоқадор оятлар қуйидагича:\n“…(Одати тугаб) покланиб олганларида уларга – Аллоҳ сизларга буюрган ердан келинглар.”\nАллоҳ яқинликка буюрган жой қаер эканини келгусидаги оятдан билиб оламиз:\n“Аёлларингиз сизларни экинзорларингиздир. Шундай экан, экинзорингизга истаган шаклда келаверинглар.” (Бақара 2/223)\nЭкинзор деб ундан ҳосил оладиган ерга айтилади. Эркакларни боғбонга, аёлларни эса экинзорга ўxшатилиши сабаби ҳаммага маълум. Инсониятни давом эттириш учун ўзларидан зурриёд қолдирадиган (ҳосил олинадиган зот) аёл кишидир. Демак, Аёлларга фақатгина улардан ҳосил олинадиган еригагина келишга руxсат берилган. Бундан бошқа ҳолатларда эса эрни аёлдан ёки аёлни эрдан совуб кетиши, қандайдир ҳолатлар сабабли ўртадаги меҳр-муҳаббатга салбий таъсир ўтказиши мумкин бўлганлиги сабабли, бизни биздан кўра яxши билувчи яратган Роббимиз Аллоҳ бизга энг тўғри йўлни кўрсатиб берган ва бошқа йўллардан бизни ман қилган.\nАёлларни бошқа жойидан ҳам ҳосил олишга кучим етади деган кишилар бўлса, улардан бундан бошқача фатволарни ҳам кутиш мумкин.\nАллоҳ руҳсат берган ерга xоҳ юз тубан, xоҳ олд, xоҳ орқа ёки бундан ҳам фарқли шаклларда яқинлашишингиз мумкин бўлади. Фақат руxсат берилган ерга! Бундан ташқари, асосий xатти-ҳаракатни ҳар иккала тараф ҳам ҳосил олишга сабаб бўладиган ўрганлари орқали амалга оширишлари керак.\nБу ишга тайёргарик кўриш учун экинзорга бир-оз ишлов бериб тайёрлаш учун қўлни совчи қилиб юборишга ҳадисларда руxсат берилгани бизгача етиб келган.\nМақсад билан ниятни фарқи нима?


Дилобар Маматова2021-05-24T11:40:36+05:0024 May, 2021|“Йилнинг энг фаол журналисти – 2021”, Интернет журналистикаси|\nАҲД ҚИЛГАН БАХТ ТОПАДИ\nНавоий вилояти Навбаҳор тумани аҳолиси меҳнатсеварлиги билан ажралиб туради. Яна аҳил ва меҳмондўст. Эркаклари деҳқончиликда ўзини кўрсата олган бўлса, аёллари кашта, қуроқ тикиб, ном қозонган.\nТўҳрон маҳалласида истиқомат қилувчи Фарида Хидирова бугун момолар изидан бориб, чеварлик ҳадисини олган. Опа ҳозир нафақа ёшида бўлса-да, бир зум тиним билмайди. Маҳалладошларини доим ҳаракатда бўлишга чақиради. Уч келини билан биргаликда ҳудудда шинамгина тикувхона очган. У ерда келинлар сарпосидан тортиб, кўрпа-ёстиққача тикилади. Бунда тўрт нафар хотин-қиз доимий иш билан таъминланиб, олти аёл билан ички шартнома тузилган. Ҳар ой қўшни маҳаллалардан ўнлаб хотин-қиз келиб, опадан тикиш-бичиш сирларини ўрганади. Бугун опанинг кўрпалари туманда харидоргир. Ким тўй қилса, ким янги уй солса, опанинг маслаҳатини олиб, кўрпа-тўшак ҳаракатини қилади.\n– Бугун замон ўзгарди, – деди Фарида Хидирова. – Одамлар уйини ким ўзарга безаяпти. Шунда ҳам ҳар бир хонадонда ўзимизнинг шарқона, миллий тўшакларимизга жой топилади. Бугунги кунда кишиларда ранг-баранг, сифатли кўрпа-тўшакларга бўлган эҳтиёж янада ортган. Биз шуларни инобатга олиб 4 хил болиш, 3 хил гирдихона, 4 хил кўрпача тикяпмиз. Одамлар эшитиб, маҳсулотларимизни харид қилгани қўшни шаҳар ва туманлардан келмоқда. Бу бизни янада қувонтириб, ишимизга унум, ғайратимизга ғайрат қўшаётир. Шунинг учун уйда ҳам бекор ўтирмай, болишларга қуроқ тикиб, кўрпача ва гирдихоналар учун мағиз тайёрлаб ўтирамиз. Кўрпа-тўшаклар сифати ҳақида қайғурамиз.\nТирикчилик илинжида қилинган ҳалол меҳнатнинг уяти йўқ. Турмуш ўртоғидан эрта ажраган Фарида опа олти фарзанди билан ҳаёт йўлларида қийинчиликларга дуч кела бошлади. Ёлғиз боши билан рўзғорнинг ғорини тўлдиришга интилди. Ночорлик кишини тадбиркорликка етаклайди, дейишади. Томорқа, чорва, маҳалла ишларида ўзини синаб кўрган Фарида опанинг чеварликда омади бирмунча юришди. Ҳалол меҳнат ортидан хонадонга барака ва ризқ кирди. Опа бир нафар қизни узатиб, тўрт ўғилни уйли-жойли қилди. Энди опанинг ҳаёт мазмунига айланган тикув-бичув ишлари ҳақида қисқача сизга илинамиз.\nҚават-қават кўрпачада савлат тўкиб ўтиришни биларканмизу, аммо унинг ортидаги машаққатдан хабаримиз йўқ экан. Опанинг айтишича, кўрпа тикишда, аввало, унинг қишки ёки ёзгилигига қараб мато танланади. Совуқ кунларда ишлатиладиган кўрпаларга 4-5 килогача, иссиқ кунда фойдаланишга мўлжалланган кўрпаларга ўртача 3 килогача пахта солинади. Биргина болишни тайёрлаш учун аввал чигитланган пахта роса саваланиб, бир-бирига бириккандан сўнг, пахта болишнинг ички қопига солинади. Тўрт бурчак бўлса, тўрт томондан, думалоқ бўлса, икки томондан ичидаги пахта ҳамма ёққа тенг тарқаши учун саваланади.\nСўнг ички қоп тикилади. Ёстиққош, яъни болишнинг тепа қисми томони тепага қилиниб, унга қоплама кийгизилади. Бунда ўртача икки-уч соат вақт кетади. Гирдихонанинг тайёр бўлиши бирмунча қийин жараён экан. Саваланган пахталар гирдихонанинг махсус матолардан тикилган ички қопига солинади. Бунда гирдихонада пахтанинг тенг тақсимланганлигига аҳамият қаратилади. Сўнг мато нақшига қараб, беш-олти қатор қилиб узунасига қавилади.\nБу жараён камида беш-олти соат вақт талаб қилади. Тайёр бўлган гирдихоналар офтобга тоблаб қўйилади. Кўрпанинг ҳам тайёр ҳолга келиши учун анча-мунча сабр керак бўлади. Бунда пахталар солиниб, ички қоп яхшилаб қавилади. Кўрпанинг қавилиши кўрпача ва гирдихоналардан фарқ қилади. Ҳажмига қараб 10, 8, 6 маротаба айлантириб, орасидан 8-10 сантиметр жой қолдирилиб қавилади. Қаторлар орасида тенгликка эътибор қаратилса, кўрпалар ажойиб кўринишга эга бўлади.\n– Харидор берган пулига рози бўлиб, ҳаққимизга дуо қилса, бизга шунинг ўзи етади, – дейи Фарида опа. – Биз бунинг учун астойдил ҳаракат қиламиз. Пахтадан тортиб қавиладиган ипгача, матолар ва маҳсулотларни жилолантирадиган махсус безакларгача сифатлисидан оламиз. Иш қуролинг соз бўлса, меҳнат ҳам унумли бўлади. Шунинг учун фаолиятимизда игна, ангишвона ва тевонагача сифатлисини ишлатамиз. Ризқимиз шундан бўлгани учун, келинларим ҳам нолимайди. Барака ортидан қувиб чаққон-чаққон ишлайди.\nҲар бир кўрпа-ёстиқ тайёр бўлгунига қадар моҳир рассом санъат асарига қанчалар меҳр, эътибор ва иқтидор бағишласа, чевардан ҳам шунча машаққат талаб этилади. Шарқ дунёсида кўрпа-тўшак поклик, ҳалоллик белгиси ҳисобланади. Шунинг учун уни озода сақлаш тавсия этилади. У санитария қоидаларига амал қилиниб, авайлаб, ювиб, ишлатилса, ўн-ўн беш йилгача хизмат қилиши мумкин.\nhttps://uza.uz/uz/posts/a-d-ilgan-bakht-topar–24-07-2020 ЎзА сайти (24.07.2020)


Англиянинг Лосток Холл шаҳрида яшовчи 61 ёшли Барри Стоукс бир вақт муқаддам 127 кг келарди. Шифокорлар у бундай вазн билан ўз ўғлига донорлик қила олмаслигини айтишгандан кейин у озишга қарор қилган.\nБаррининг ўғли ўсмир бўлганда унда саратоннинг кам учрайдиган тури аниқланган. Ўсмирга яшашига яна бир неча ойгина қолгани айтилган. Ўсмирнинг бундай шум хабардан адо бўлган оиласининг белгиланган даволаниш натижа беришини кутишдан бошқа иложиси бўлмаган. Ва мўъжиза юз берган – Алан ҳақиқатан ўзини яхши ҳис қила бошлаган. Бироқ кўплаб кимёвий терапиядан кейин Аланнинг буйрагида муаммолар юзага келган.\nФото: Ижтимоий тармоқдан\nҲозирда Алан анча улғайиб, Манчестер университетида сунъий онг соҳасида докторлик даражасини олиш билан машғул. Ва саратондан даволанишни давом эттирмоқда. Шифокорларннг айтишича, яқин орада унга донорлик буйраги керак бўлиши мумкин. Таъкидланишича, бунда мақбул буйракни унга яқинларидан бири, кўпроқ отаси бериши мумкинлиги айтилган.\nБарри ўйлаб ҳам ўтирмай операцияга рози бўлган, бироқ ортиқча вазни сабабли донорлик қила олмасди. Шунда ота ўғлининг ҳаётини сақлаб қолиш учун озишга қарор қилди. У ўзига шахсий мураббий ёллаб, фаол равишда машқ қила бошлади.\n“Агар ўғлим билан бирор кор-ҳол юз берганда, мен унга ёрдам бера олмаганимда, бундан кейин яшай олмасдим”, дейди Барри Стоукс.\nЭркакнинг айтишича, уни қўйилган мақсадга эришишида рафиқаси ва қизи қўллаб-қувватлашган. Натижада Барри 51 кг озишга муваффақ бўлди ва ҳозир вазни 76 кг ни ташкил қилмоқда. Бу эса энди у дунёдаги энг қадрдон одамларидан бири – ўғлига буйрагини бера олишини англатади.\n“Рафиқам ва қизим мен билан бирга бунга эриша олдилар ва демак, биз ғалаба қилдик”, деб айтмоқда жонкуяр ота.\n21:11 / 23.04.2022\nАнглияда пичоқ билан қуролланган эркак 11 кишига жароҳат етказди\nИспанияда класико, Англияда грандлар тўқнашуви, «Рома»да яна жиддий рақиб. Ҳафта ўйинлари анонси\n22:32 / 16.09.2021\n09:54 / 13.09.2021\nАнглияга олиб кетилган ўнлаб афғонлар Германияда ноаниқ муддатга ушлаб қолинди


ЎзА - Энергетика тизими истиқболлари\n02.09.2017 15:18 Чоп этиш версияси\nЭнергетика тизимининг ишончли фаолият кўрсатиши ҳудудлар инфратузилмасини тубдан яхшилаш, янги тармоқлар ташкил этиш, ишлаб чиқариш жараёнларининг узлуксиз ва барқарорлигини таъминлашга хизмат қилади.\nМамлакатимизда модернизация ва реконструкция ишлари амалга оширилиб, замонавий, тежамкор технологиялар жорий этилаётгани энергетика тизими ривожида муҳим аҳамият касб этмоқда.\nБуни “Навоий иссиқлик электр станцияси” акциядорлик жамияти фаолияти мисолида ҳам кўриш мумкин. Корхонанинг эски энергоқурилмалари ўрнини ихчам ва тежамкор замонавий технологияларга асосланган буғ-газ қурилмалари эгаллади.\n– Буғ-газ станцияси барпо этилиши вилоятдаги иқтисодиёт тармоқларининг жадал ривожланишида муҳим омил бўлаётир, – дейди “Навоий иссиқлик электр станцияси” АЖ буғ-газ қурилмаси цехи етакчи муҳандис-технологи А.Мусаев. – Хусусан, электр станциясида 2009-2012 йилларда қуввати 478 мегаватт бўлган замонавий буғ-газ қурилмаси лойиҳаси муваффақиятли амалга оширилди. Эски станцияда 1 кВт.соат электр энергия ишлаб чиқариш учун ўртача 360-400 грамм шартли ёқилғи сарфланган бўлса, замонавий буғ-газ қурилмасида бу кўрсаткич 220-235 граммни ташкил этмоқда. Бунинг натижасида йилига 500 миллион метр куб табиий газ ёқилғиси иқтисод қилинмоқда.\n2 мингга яқин ишчи меҳнат қилаётган корхонада қувватларни реконструкция қилишга ҳам алоҳида эътибор қаратилаётир. Станциянинг ҳар бири 210 мегаватт қувватли 11- ва 12-энергоблокларининг айланма сув совутиш тизимидаги муаммолар бартараф этилди. Бу йилига бир неча миллион кВт.соат қўшимча электр энергияси ишлаб чиқариш имконини беради.\nКорхонада айни пайтда 450 мегаватт қувватдаги янги станция барпо этиш ишлари авжида. Умумий қиймати 547 миллион доллар бўлган бу лойиҳа фойдали иш коэффиценти ва иссиқлик энергияси ишлаб чиқариш ҳажмининг юқорилиги билан ажралиб туради. Шартли ёқилғи сарфи 236 граммни ташкил этиб, йилига 530 миллион метр куб табиий газни иқтисод қилиш имконини беради.\nЗамонавий энергетика технологияларига асосланган янги қурилмани ўзлаштириш ва унинг барқарор ишлашини таъминлашда ёш мутахассисларнинг ўрни катта. Бинобарин, ушбу корхонада ҳам ёш мутахассислар ҳар томонлама қўллаб-қувватланмоқда. Жумладан, Япониянинг “Mitsubishi” компанияси ўқув марказлари ва энергетика машинасозлиги корхоналари билан ўзаро тажриба алмашиш, малака ошириш йўлга қўйилган. Бундан ташқари, корхонада иссиқлик электр станциялари учун мутахассис тайёрлайдиган ўқув маркази ташкил этилмоқда. Бу ерда йил давомида 75 мутахассис тайёрлаш ёки қайта тайёрлаш режалаштирилган.\nКорхона нафақат электр энергияси таъминоти, балки, аҳоли ва иқтисодиёт тармоқларига иссиқлик энергияси ҳам етказиб берувчи асосий манбадир.\nАйни пайтда барқарор ишлаётган 478 мегаватт қувватли буғ-газ қурилмасида соатига 40 гигакалория иссиқлик энергияси ишлаб чиқарилади. 450 мегаватт қувватли замонавий иккинчи буғ-газ қурилмаси эса соатига 200 гигакалория иссиқлик энергияси ишлаб чиқариш имкониятига эга. Бу станциянинг ўз ресурсларини ўтаб бўлган иссиқлик қувватларини тиклаш, шунингдек, вилоятда иссиқлик энергиясига бўлган эҳтиёжни тўла қондиради.


ИШТИХОНЛИК ЛУКАШ БОТИР КИМ БЎЛГАН? » Иштихон овози газетаси\nИккинчи жаҳон урушида жангчиларнинг мардлиги, жасорати синовдан ўтди. Уларнинг бирдамлиги, Ватан учун ҳатто жонларини аямаганлиги ўз исботини топди. Ғалабага эришдик. Уларнинг жанггоҳлардаги қаҳрамонликлари ҳақида кинолар яратилди, асарлар ёзилди. Ёзувчи Назир Сафаровнинг “Лукаш ботир” асари қаҳрамони асли иштихонлик Луқмон Ўроқов бўлади.\nКим билан суҳбатлашманг Луқмон Ўроқов ҳақида қандайдир ғурур билан сўзлайди. Чунки у киши урушдан кейин ҳам яхши фазилатлари билан ҳамюртларига ибрат бўлди. Ўша йиллар туманда энг йирик хўжаликлардан бўлган Ҳозирги Митан қўрғони ҳудудидаги (собиқ “ Янги ҳаёт”) ҳисобчи бўлиб ишлади, хўжаликни бошқарди, туманда зотли қорамоллар етиштирадиган фермада фаолият кўрсатди. Ҳамқишлоқларидан яхшилиги, ёрдамини аямади, улар ҳаётидаги ўзгаришлардан ўзи ва ўзгалар мамнун бўларди.\n-Отамни ёдга олсам худди ҳали ҳаётдек кўз олдимда гавдаланади,—дейди тумандаги 2-ИДУМ ўқитувчиси “Халқ таълими аълочиси” Марҳабо Луқмонова. —Оилада ҳам жуда талабчан эдилар. Ишлари қанчалик кўп бўлмасин онажонимиз Момохол ая билан биз 10 нафар фарзанднинг тарбияси, ўқиши билан қизиқарди. Ҳаммамиз олийгоҳларни тугатиб турли соҳаларда меҳнат қилаяпмиз. Ғайрат, шижоатимизни, сўзларимиздаги ўктамликни отамга ўхшатишади.\n- У пайтлар ҳамма хонадонларда ҳам телевизор бўлмас эди. Ҳафтада бир хўжалик идораси ёнидаги клубда кино, концертлар қўйиларди. Катта-кичик ҳамма биргаликда томоша қиларди. Қишлоқ аҳли олдин кўрган кинолари бўлсалар ҳам қизиқиш билан ошиқарди.\nАна шундай кунларнинг бирида “Колхознинг клубига пойтахтдан санъаткорлар келиб томоша қўйишар экан” деган хушхабар тарқалди. Клубга тумонат одам йиғилди. Тошкент шаҳридаги отахон театр актёрлари саҳнага чиққанида катталарга қўшилиб биз ёшлар ҳам қаттиқ қарсак чалиб юбордик. Саҳнада талқин этилган уруш лавҳалари бутун фикримизни ишғол этди. Асли иштихонлик бўлган ўзбек партизанининг жасорати мурғак қалбларимизда чексиз фахр-ифтихор ҳиссини жўш урдирди.\nСпектаклдан сўнг “Лукаш ботир” роли ижрочисига Луқмон Ўроқовнинг ўзи тўн кийгиздилар, -хотирлайди “Нуроний” жамғармаси туман бўлими раҳбари Баҳодир Хидиров.\nАна шу таассуротлар улғайганимизда ҳам қалбимизни тарк этмади. Келинг, шу ўринда асл муддаога ўтиб, қаҳрамонимизнинг Иккинчи жаҳон урушида кўрсатган жасоратлари ҳақида батафсил тўхталиб ўтайлик.\n“Лукаш ботир” номи билан машҳур бўлган юртдошимиз Луқмон Ўроқов 1916 йилда Иштихон туманидаги Чақар қишлоғида туғилиб вояга етган. Дунёни ларзага солган Иккинчи жаҳон уруши бошланганида йигирма беш ёшли навқирон йигит ҳам фронтга сафарбар этилади. 1941 йилда у хизмат қилаётган бўлинма жангчилари душманнинг дастлабки кучли ҳужумига дуч келадилар. Қақшатқич жанглардан сўнг Луқмон Ўроқов бир қанча қуролдошлари билан асирга тушиб қолади.\nАммо, Германияга олиб кетилаётган эшелонлар Белоруссия ҳудудидан ўтаётганда битта вагондаги асирлар ўзлари ўтирган вагонни тешиб ўзларига имкон қилишади ва қочишга муваффақ бўлишади. Улар орасида Луқмон Ўроқов ҳам бор эди.\nБир неча кун ўрмонда юрган аскарлар ниҳоят Брест шаҳри яқинидаги Антополский туманида ташкил этилган партизанлар отрядига бориб қўшилади. Отряд комиссари Лукаш Тимошенко соддадил ва мард йигит Луқмон Ўроқовни ёқтириб қолади. У жанг майдонида ярадор дўстларини ташлаб кетмас, виждони бунга йўл қўймасди. Жасур жангчи ҳар доим зудлик билан тўғри қарор қабул қила оларди. Бир неча бор ўз отрядининг душман чангалидан эсон-омон чиқиб кетишига ҳисса қўшади.Кўпинча ёнига бир жангчини олиб разведкага жўнатишар, аниқ маълумотларни билиб келарди. Шавқатсиз жангларнинг бирида Отряд комиссари Лукаш Тимошенко ҳалоқ бўлгач, партизанлар унинг хотирасига Луқмонни “Лукаш ботир” деб атай бошлашади. Чунки унда ҳам комиссардаги каби мардлик ва қўрқмаслик фазилатлари мужассам эди.- 1974 йилда Луқмон Ўроқовни йўқлаб Белоруссиядан қуролдош дўстлари А.Хромова ва Ф.Роммалар келишди, - деб эслайди Лукаш ботирнинг қизи Манзура опа. – Улар бизга уруш хотиралари, отам кўрсатган қаҳрамонликлар ҳақида ҳикоялар айтиб беришгани сира ёдимдан чиқмайди. Биз ҳам отам ҳақида спектакл яратилганини айтганимизда меҳмонлар беҳад қувонишган эди.\nЖасорат, эзгу ишлар мангудир. Иштихон фарзанди, уруш ва меҳнат фахрийси Луқмон Ўроқов, яъни “Лукаш ботир”нинг жасоратлари ҳамон тиллардан тилларга ўтиб келаётир. Шаҳар марказидаги музейда жасур жангчи ҳақида кўплаб қимматли маълумотлар сақланмоқда. Бу йил ҳам 9 май – Хотира ва қадрлаш куни муносабати билан музейнинг Мустақиллик залида ташкил этилган кўргазмадан жой олган бу инсон ҳақидаги қимматли экспонатлар сафи янада бойитилди,суратлар янгиланди. Ҳамюртларимиз Луқмон Ўроқовнинг ҳаёт йўли билан яқиндан танишиш имкониятига эга бўлишди. Лукаш ботирнинг қуролдош дўстлари , оила, фарзандлар даврасида тушган суратлари ҳам экспонатлар қаторидан муносиб ўрин эгаллади.\nЯқинда бир воқеа бўлди. Таниқли актёр Эркин Комилов ва Ёдгор Саъдиевлар туманга ташриф буюрди. “Лукаш Ботир” спектакльини эсга олдилар. Иштихонга туманига ташрифлари, асар қаҳрамони Луқмон Ўроқов билан бўлган самимий суҳбатларини хотирлашди. Ҳа, вақт ўтгани сайин жасорат тиллардан тилларга кўчиб тарих саҳифаларида сайқал топаётир.\nШУҲРАТ НЕГМАТОВ: БАРЧА ИСЛОҲАТЛАР ЁШЛАР УЧУН


Кўчатларга талаблар | Ўрмон хўжалиги давлат қўмитаси расмий веб сайти\n1-расм. Дарахт ва буталарни гуруҳларга бўлинган ҳолдаги умумий кўриниши\n2-расм. Истироҳат боғлари ва хиёбонларда йўлакларни жойлашиши бўйича умумий кўриниши\nАссортиментни танлашда шуни ҳисобга олиш керакки, тез ўсувчан дарахтлар, тўлиқ сифатли манзара бериши экишдан кейин 5-6 йил ўтиб беради (секин ўсувчилар эса 10-12 йилдан кейин). Буталар кўчатлари экилгандан 1-2 йилдан кейин самарали манзара бера бошлайдилар. Шу сабабли биринчи йиллари аввало буталарга, кейинчалик секин ўсувчи дарахтларга эътибор қаратилади.\nКўчатлар қуйидагича бўлиши мумкин: гуруҳ, якка-якка (солитер), хиёбонларда икки қатор дарахт ва буталар экилади.\nГуруҳ ҳолда дарахтлар экилганда уларни турига қараб 4-7 м, буталар 1,5-3,0 м оралиқда, қуёшсевар ўсимликларни очиқроқ ерга, соясевар ўсимликларни панароқ ерга экиш тавсия этилади.\n3-расм. Ландшафт дизайнига мослаб экилган кўчат ва буталарнинг умумий кўриниши.\nЯкка (солитер) ҳолда экилган дарахтларни майсазорнинг очиқ майдонларига жойлашади. Солитер сифатида биринчи навли йирик, юқори манзарали дарахт турлари экилади: япроқ барглилардан йирик баргли жўка, оддий эман, оқ қайин, сохта каштан, ипак акацияси, мажнунтол, гўзал катальпа, канада багряниги; нина барглилардан ғарб туяси, қора қарағай, виргин арчаси, қрим қарағайи, элдор қарағайи, шарқ биотаси (платикладус).\nИкки қаторли экишни йўлнинг бўйида ёки кўчаларда амалга ошириш мумкин. Дарахтларнинг бир-бирига оптимал оралиғи 5-7 м. Қуюқ соя берувчи хиёбонларни барпо этишда йирик баргли жўка, ўткир баргли заранг, сохта каштан, гўзал катальпа, пенсилван шумтоли, майда баргли қайрағоч, қоғоз дарахти, чала соя берувчи хиёбонларни барпо этишда дала заранги, ипак акацияси, канада багряниги, қрим қарағайи, элдор қарағайи, қора қарағайи, виргин арчаси ва бошқа шох-шаббалари сийрак дарахтлар қўлланади.


ХОРАЗМНИНГ БУЮК ТАРИХНАВИСИ\nАллоҳ таолонинг каломи Қуръони карим 14 асрлик тарих давомида қанчадан – қанча мамлакатлар ва алломалар тақдирида тутган ўрни, бадиий таъсир сарчашмалари , нуфузи туфайли чуқур илмий ва диний таҳлилларга, тадқиқотларга сазовордир. Қуръони карим инсоният ҳаётининг барча жабҳаларидаги руҳий, ақлий, баданий, ижтимоий-иқтисодий, маънавий ва сиёсий мушкулотларни даволайди. Чунки у, ҳикматли ва ҳамдларга сазовор Зотдан нозил қилингандир. Қуръон мавзулари ислом динини қабул этган халқлар адабиётига сингиб, маҳаллий диний ва адабий ақидаю анъаналар билан узвий равишда боғланди ва ўзбек мумтоз адабиётида шоҳ асарлар яратилди.\nМуҳаммадризо Эрниёзбек ўғли Огаҳийнинг мумтоз адабиёт тарихида Алишер Навоийдан кейинги қатордаги энг буюк ижодкор эканлиги фанда эътироф этилгани ҳақиқатдир. Унинг асарлари ҳар томонлама чуқур ўрганилгани сари, бу ҳақиқат янада намоён бўлмоқда. Шунингдек, биз ўзбек давлатчилиги тарихини тадқиқ қилмоқчи бўлсак, уни энг аввало, Хоразм тарихнавислари асарларидан изламоғимиз керак. Зеро, фақатгина Хоразмда давлат юритиш қоғозлари ва тарихнавислик ўзбек тилида олиб борилган. Бунга Огаҳийнинг ўлмас тарихий асарлари мисол бўла олади. Бухоро ва Қўқон хонликларида яратилган тарихий асарлар асосан форс тилида ёзилган. Бу фикрни йирик тарихнавис олимларимиз ҳам эътироф қилганлар.\nХоразм адабий ҳаёти тарихида XIX асрнинг ўрни ўзгача бўлиб, бу давр мумтоз адабиётимиз такомилидаги юқори босқичдир. Бунга табиийки, шу даврда давлатнинг марказлашуви, ўзаро феодал низоларга бирмунча барҳам берилгани, қўшни мамлакатлар билан иқтисодий-маданий алоқаларнинг кучайиши ва бошқа омиллар ҳам ижобий таъсир этди. Хонликнинг маркази- Хива айни чоқда маданий адабий ҳаётнинг ҳам марказига айланган бўлиб, унда шаҳар номи билан аталувчи мумтоз адабий мактаб вужудга келган эди. Бу мактаб Мунис ва Огаҳий номи билан боғланиб, кейинги давр адабиётида ҳам ўчмас из қолдирди.\nОгаҳийнинг шоир сифатида узил- кесил шаклланишида ва ижодкорлар даврасига қўшилиб жорий адабий ҳаётда фаоллашувида уни ўз тарбиясига олган Муниснинг ижобий таъсири шубҳасиз катта бўлган. Шоир “Таъвиз ул-ошиқин” девонидаги ғазалларидан бирида:\nТонг эрмас, Огаҳий, файзи илоҳийга анис ўлса ,\nдейди. Силсила, ҳужжат ва руҳоният йўли ила эришиладиган илоҳий файзга тасаввуфда файзи иснодий номи берилган. Юқоридаги байтда насл ва насабда Мунисга яқинлик фикри ҳам Ҳақ файзига руҳоний силсилавий бир ҳужжат тарзида эътироф этилган.\nОгаҳий ижодининг самарали таъсири Муҳаммад Раҳимхон II Феруз (1844-1910) хонлиги даврида Хива адабий мактаби фаолиятида янада ёрқин намоён бўлди. Шунинг учун бу давр адабий мактаби бевосита Огаҳий ва Феруз номи билан боғлиқдир. Огаҳий бунда бадиий ижод дарғаси, Феруз эса маърифат ҳомийси сифатида анъаналарни давом эттириш ва ривожлантиришга кўп куч сарф қилишди. Бунда, айниқса, Огаҳийнинг роли каттадир. У шоир, тарихчи олим, беназир таржимон ҳамда давлат арбоби сифатида кўп қиррали ижод қилди. Муҳаммадризо Эрниёзбек ўғли Огаҳий 1809 йилнинг 17-декабрида Хива яқинидаги Қиёт қишлоғида маърифатли ва бадавлат мироб оиласида дунёга келади. Отадан эрта етим қолиб, амакиси, замонанинг етук шоири, хоннинг бош мироби Мунис Хоразмий қўлида тарбия топади. Огаҳий ўсмирлик ва болалик йилларини хотирлар экан, шундай ёзади: “Фазлу камол иктибосиға майлу рағбат кўргузуб, мадрасанишинлик расмин ихтиёр қилдим ва ҳар ердаким, фузало ва шуаро хайлининг мажмаъ ва мажлиси бўлса, аларни хизматиға бормоқни ўзимға вожиб ва лозим билдим”. 1829 йилда Муниснинг 51 ёшида вафот этиши, ёш шоир учун катта йўқотиш эди. 20 ёшида Оллоқулихон томонидан у мироблик вазифасига тайинланади. Огаҳийнинг умр йўли 8 нафар хон ҳукмронлик қилган даврларда кечади. У 8 хил бошқарув муҳитида ҳам ўзи танлаган саодатли йўлдан оғишмай яшаган, ишлаган ва ижод қилган. У давр Хива хонлигини Муҳаммадраҳимхон I, Оллоқулихон, Раҳимқулихон, Муҳаммад Аминхон II, Сайидабдуллохон, Қутлуғмуродхон, Сайидмуҳаммадхон ва Муҳаммадраҳимхон II Феруз идора қилган давр эди. Огаҳий ижодий- илмий мероси бой ва ранг- баранг бўлиб, кенг кўлами ва мазмунан теранлиги билан кишини ҳайратга солади. Муҳими шундаки, Навоийдан кейин адабиётимиз тарихида бунчалик кўламдор ва бадиий юксак ижод илк бор вужудга келди. Огаҳийнинг шаклан ва мазмунан ранг-баранг асарларидан ташкил топган адабий-илмий мероси ҳақида бизга унинг ўзи аниқ ва ишончли маълумот қолдирган. Ушбу илова Огаҳийнинг ўз сўзлари асосида тузилган.\n1.БАДИИЙ АСАРЛАР. “Таъвиз ул-ошиқин” девони.\n1.Дебоча. 12.Муламмаъ -1 та. 2.Ғазаллар -447 13.Чистонлар -4 та. 3.Мустазодлар -3 та. 14.Муаммолар -80 та. 4.Мухаммаслар -90 та. 15.Мусавий ат-торофайн -1 та. 5.Мусаддаслар -5 та. 16.Маснавийлар -4 та. 6.Мураббаълар -2 та. 17.Баҳри таъвил -1 та. 7.Мусамманлар -3 та. 18.Қасидалар -19 та. 8.Таржиъбандлар -4 та. 19.Марсиялар -2 та. 9.Қитъалар -7 та. 20.Фардлар -2 та. 10.Рубоийлар -80 та. 21.Соқийномаи мураббаъ -2 та. 11.Туюқлар -10 та. Форсий тилида: 1.Ғазаллар -23 та. 3.Муножот -2 та. 2.Мухаммаслар -5 та. 4.Таърихлар -20 та.\n2.ФОРСИЙДАН ТАРЖИМА ҚИЛИНГАН АСАРЛАР.\n1.Мирхонднинг “Равзат ус-сафо” асари. 2. “Тарихи жаҳонкушойи Нодирий” Муҳаммад Маҳдий қаламига мансуб асар. 3. “Бадоеъ ул-вақоеъ” Восифийнинг бу машҳур асарини Огаҳий Феруз топшириғи билан таржима қилган. 4. Хоний Маҳмуд Шайх Алининг “Мифтаҳ ут-толибин”асари. 5. Ҳусайн Воиз Кошифийнинг “Ахлоқи Муҳсиний”асари. 6. Ризоқулихон Ҳидоятнинг “Равзат ус-сафойи Носирий” асари. 7. Муҳаммад Юсуф Муншийнинг “Тазкираи Муқимхоний” асари. 8. Саъдий Шерозийнинг “Гулистон” асари. 9. Низомиддин Аҳмад Ҳиравийнинг “Табақоти Акбаршоҳий” асари. 10. Бадриддин Ҳилолийнинг “Шоҳ ва гадо” асари. 11. Абдураҳмон Жомийнинг “Юсуф ва Зулайҳо” асари. 12. Фасиҳ ал-Қасрийнинг “Шарҳи “Далоил ал-хойрот” 13. Муҳаммад Вориснинг “Зубдат ул-ҳикоят” асари. 14. Кайковуснинг “Қобуснома” асари. 15. Низомий Ганжавийнинг “Ҳафт пайкар” асари. Булардан ташқари Огаҳий Шарофиддин Али Яздийнинг “Зафарнома”, Хусрав Деҳлавийнинг “Ҳашт биҳишт”, Абдураҳмон Жомийнинг “Баҳористон” ва “Саламон ва Ибсол” асарларини ҳам таржима қилган . Аммо, бу таржималар шу кунга қадар аниқланган эмас.\nШарқ ва ўзбек адабиёти Қуръони каримни асрлар давомида турлича ўзлаштирган ва унинг мавзулари асосида турфа асарлар юзага келган. Бир сўз билангина олам-олам маънони ифодаловчи иборалар жилоланиб, тарих нафаси жонланди. Қуръоний ибораларнинг ўзбек адабиёти, мақол ва маталларидаги салмоқли ўрнини кўрсатувчи қомус яратиш, тадқиқотлар олиб бориш ҳали олдимизда турган савобли ва баракали ишлардан бири бўлиб келмоқда.\nИмом Фахриддин ар Розий ўрта махсус ислом билим юрти\n Ўзбек адабиёти тарихи.4 жилд.Тошкент:ФАН,1978.б 348.\n Холлиева Г. Тасаввуф ва мумтоз поэтика. Урганч 2002.б 32.\n Огаҳий.Таъвиз ул-ошиқин.Т.:ФАН,1960.б 32.\n Қаранг: Муҳаммадризо Огаҳий.Таъвиз ул-ошиқин.ЎЗФА Шарқшунослик институти қўлёзмалар фонди,инв.№ 938, б 17.


EgyptAir учоғини гаровга олган одам Қибрис аэропортида таслим бўлди\n29 июн 2022, Тошкент вақти: 02:11\nEgyptAir ширкатига қарашли учоқни гаровга олган шахс Қибриснинг Ларнаки аэропортида расмийларга таслим бўлди. Бу ҳақда Қибрис Ташқи ишлар вазирлиги Твиттердаги ўз саҳифаси орқали хабар тарқатди. “Ҳаммаси битди. Гаровчи ҳибсга олинди”, деб ёзишди қибрислик дипломатлар.\nУчоқдагиларни гаровга олишдан мақсади ноаниқлигича қолаётган шахс Airbus 320 учоғидан қўлларини кўтариб чиққан.\nСешанба куни Airbus 320 учувчиси йўловчилардан бири ўзини портлатиб юбориш билан таҳдид қилиб, Мисрнинг Александрия шаҳридан Қоҳирага учаётган самолёт йўналишини Қибрисга буришни талаб қилгани ҳақида хабар қилганди. Расмий маълумотларга кўра, самолёт бортида 81 йўловчи, шу жумладан, 20 нафар хорижлик ва 15 нафар экипаж аъзоси бўлган.\nҚибрис ташқи ишлар вазири Янис Кассолидис гаровчи таслим бўлганидан кейин унинг белидаги худкушлик камари сохта бўлиб чиққанини маълум қилди.\nҚибрис президенти эса: “Учоқнинг гаровга олиниши террорчилик билан боғлиқ эмас”, дея баёнот берди.\nАйрим маълумотларга кўра, EgyptAir учоғини гаровга олган шахс Қибрисдан сиёсий бошпана сўраган.


«Ислом давлати» (ИД) ихтиёрида қолган сўнгги ҳудуд – Суриядаги Боғуз қишлоғидан эвакуация қилинган фуқаролар АҚШ қўлловидаги Курдлар раҳбарлик қиладиган Сурия демократик кучлари (СДК) текширувидан ўтиш учун навбатда турибдилар, 5 март куни олинган сурат. Боғуз 23 март куни таслим бўлди. (Булент Килич/AFP)\nЛОНДОН – Дунё бўйлаб бир қанча давлатлар нафақат «Ислом давлати» (ИД) жангарилари, балки уларнинг аёллари ва фарзандларини ҳам фуқароликдан маҳрум қилмоқда. Оқибатда ёшлардан иборат бутун бир авлод келажакда фуқароликсиз қолиб кетиши мумкин.\nЎтган ой Сурияда «халифалик» қулатилганидан сўнг минглаб жангарилар, аёллар ва ёш болалар бир нечта лагерларга жойлаштирилган эдилар. Ҳозирда улар келгуси тақдирларини кутмоқдалар.\nМасалан, ўтган ойда Буюк Британия 2013 йил Лондондан Сурияга жўнаб кетган икки аёл – 30 яшар Рима Иқбол ва унинг синглиси 28 яшар Заранинг фуқаролигини бекор қилди. Иккала аёлнинг ёши 8 дан кичик бўлган жами 5 нафар фарзанди бор, деб ёзади «The Sunday Times» нашри.\nНашр ҳуқуқий манбаларга таяниб, аёлларнинг Британия фуқаролигидан маҳрум қилинганини таъкидлаган.\nИжтимоий тармоқларда тарқалган суратда шарқий Сурияда ИДга қарши олиб борилган жангдан сўнг АҚШ қўлловидаги кучлар томонидан қўлга олинган бир гуруҳ шахслар акс этган. (Файл)\nАсли покистонлик бўлган бу икки аёл террорчи шахслар билан турмуш қурган. Уларнинг турмуш ўртоқлари гаровга олинган европаликларнинг ўлдирилишига алоқадор бўлган.\nМарт ойида Суриядаги лагерда янги туғилган чақалоғидан айрилган лондонлик ёш аёл Шамима Бегумга нисбатан ҳам шундай чора кўрилган.\nЖурналистлар голландиялик ИД жангарисига турмушга чиққан Бегумни қочоқлар лагеридан топишган, у бу ерга АҚШ қўлловидаги кучлар ва террорчи гуруҳ ўртасидаги жангдан қочиб келган.\nУ 2015 йилда мактаб ўқувчиси бўлган икки қиз билан Лондондан Сурияга жўнаб кетганида 15 ёшда эди.\n19 яшар Бегум Суриядаги қочқинлар легерида февраль ойида ўғил фарзандли бўлган, у ватанига қайтиш истагини билдирган, аммо Лондон унга рад жавобини берди. Бу орада унинг ўғли – уч ҳафталик Жарроҳ зотилжам сабабли дунёдан кўз юмди.\nУнинг яна икки фарзанди Сурияда ИД ҳукмронлиги даврида гўдаклигидаёқ ҳалок бўлган. Бу ҳақда у Британия оммавий ахборот воситаларига сўзлаб берган.\nМамлакат ички ишлар вазири Сажид Жавид хавфсизлик важидан унинг фуқаролигини бекор қилган.\nБундан аввалроқ Жавид 100 дан ортиқ шахс фуқароликдан маҳрум қилингани ҳақида хабар берган эди.\nБегум оиласининг адвокати март ойида Жавидга ариза юборган, унда «раҳм-шафқат чораси сифатида» Британия фуқаролигидан маҳрум қилишни кўзда тутувчи 19 февралдаги қарорни бекор қилиш сўралган.\nГўдакнинг ўлимидан сўнг ташқи ишлар вазири Жереми Хант расмийлар қочқинликда дунёга келган британиялик болалар ҳаётини қай тарзда сақлаб қолиш устида бош қотираётганини айтди.\nБегумнинг учинчи фарзандидан айрилиши «жуда ачинарли ва қайғули», аммо қайноқ нуқталарга расмийларни юбориш ўта хавфли, деди Хант.\n«Шамима ИД сафига қўшилишга қарор қилган вақтида, элчихона ва консуллик кўмаги мавжуд бўлмаган давлатга кетаётганини билган», деган эди у март ойида BBC телеканалига.\n«Бу қарорлар қанчайин мудҳиш бўлмасин, маълум оқибатларга олиб келади.»\nЕвропа ва Шимолий Америкада яшовчи мигрантлар ҳамжамиятидан бўлган болалар, айниқса қизлар кўпинча шахсият инқирози ва тушкунликка дуч келадилар, дейди аввал Буюк Британияда яшаган карачилик журналист Ибод Аҳмед.\nИД каби жангари гуруҳлар уларнинг тушкун ҳолатидан фойдаланиб, ижтимоий тармоқлар орқали ўз таъсирлари остига олганларидан сўнг, улардан турли мақсадларда фойдаланадилар, деб айтган эди у «Pakistan Forward» нашрига.\n«ИД кўпинча бундай ёшлардан нафақат ижтимоий тармоқлар орқали ва ҳамжамият орасида бошқа аъзоларни ёллаш учун, балки жангарилар учун «келин» сифатида ҳам фойдаланади», деди Аҳмед.\nМақолага Карачидан Зиа Ур-Раҳмон ўз ҳиссасини қўшди.